Compare Bible readings for Esther 8 in the ABK and the GNB - Bible Society\nArghadow an Myghtern a-barth an Yedhewon\n1Y'n jydh na, myghtern Ahasuerus a ros chi Haman, eskar an Yedhewon, dhe Ester an vyghternes. Ha Mordekay a dheuth a-dherag an myghtern; rag Ester a dherivsa fatell veu ev neskar dhedhi. 2Ena an myghtern a dennas yn-mes y vysow-sel a gemmersa dhiworth Haman ha'y ri dhe Mordekay. Hag Ester a ros dhe Mordekay an charj war ji Haman.\n3Ena Ester a gewsis arta a-dherag an myghtern, ha hi a goedhas a-rag y dreys hag oela, orth y bysi a dreylya dhe-ves droktowl Haman an Agagyas, a dowlsa erbynn an Yedhewon. 4Ena, an myghtern a ystynnas dhe Ester an welenn owrek. Ytho, Ester a omdhrehevis, ha sevel a-dherag an myghtern. 5Yn-medh hi, ‘Mar pleg dhe'n myghtern, ha mar kaffen vy gras a-dheragdho, ha mars yw a'n dra ewn a-ragdho, ha my plegadow yn y wolok, bedhes skrifys bos defendys dhe-ves an lytherow devisys gans Haman mab Hammedatha an Agagyas, a skrifas rag distrui an Yedhewon usi yn oll rannvroyow an myghtern: 6rag fatell allav vy perthi gweles an drog a dheu dhe'm pobel? Ha fatell allav vy pesya ha my ow mires war derroes ow herens?’\n7Ena yn-medh myghtern Ahasuerus dhe Ester an vyghternes ha dhe Mordekay an Yedhow, ‘Otta, my re ros dhe Ester chi Haman, hag i re'n krogas war an wydhenn, drefenn ev dhe settya dalghenn war an Yedhewon. 8Ha hwi, skrifewgh ynwedh a-dro dhe'n Yedhewon, dell bleg dhywgh, yn hanow an myghtern, ha'y selya gans bysow an myghtern: rag skrif skrifys yn hanow an myghtern, ha selys gans bysow an myghtern, ny yll bos daskelwys.’\n9Ena, gelwys veu skrifwesyon an myghtern y'n eur na, y'n tressa mis, yw an mis Sivan, y'n tressa dydh warn ugens anodho; ha skrifys veu herwydh pup-tra a wrug Mordekay y erghi dhe'n Yedhewon, ha dhe'n wahalyethow, ha governours ha pennsevigyon an rannvroyow esa a-dhiworth Eynda bys yn Ethiopia, seyth rannvro ha hwegh ugens, dhe bub rannvro herwydh hy skrif, ha dhe bub pobel herwydh hy thaves, ha dhe'n Yedhewon herwydh aga skrif ha herwydh aga thaves. 10Ha skrifa a wrug ev yn hanow an myghtern Ahasuerus, ha'y selya gans bysow an myghtern, ha dannvon lytherow a wrug dre leuv kannasow war geyn margh, marghogyon owth ehwias war vergh skav, dineythys gans an kasegi ryel. 11Dre hemma an myghtern a ros kummyas dhe'n Yedhewon esa yn pub sita, dhe omguntell war-barth ha defendya aga bewnans, dhe dhistrui, ladha, ha diswul oll an nerth a bobel po a rannvro, a vynnas aga assaltya, ha'ga fleghes ha'ga benynes; hag a bylla aga fythow avel preydh, 12yn unn jydh, yn oll rannvroyow myghtern Ahasuerus, y'n trydhegves dydh a'n dewdhegves mis, yw an mis Adar.\n13Res veu dasskrif a'n tekst, dhe vos dyllys yn arghadow yn pub rannvro dhe'n poblow oll, ha may fe an Yedhewon parys erbynn an jydh na dhe omdhialla a'ga eskerens. 14Ytho an kannasow, marghogyon war vergh skav, askorr ryel, a ehwias yn-mes toeth da, ynniys gans gorhemmynn an myghtern. An arghadow a veu dyllys yn Shushan an bennsita. 15Ena Mordekay eth yn-mes dhiworth golok an myghtern, yn gwisk ryel, glas ha gwynn y liw, ha dhodho kurun vras a owr ha goen a lien fin ha purpur: ha'n sita Shushan a arma hag a lowenhi. 16Dhe'n Yedhewon yth esa golow ha heudhder, ha lowender hag enor, 17hag yn pub rannvro, hag yn pub sita, plepynag y teffa gorhemmynn an myghtern ha'y arghadow, dhe'n Yedhewon yth esa heudhder ha lowender, kevewi ha dydh da. Ha lies huni dhiworth poblow an tir eth ha bos Yedhewon rag own a'n Yedhewon.


1 Makkabeyon 9 (ABK) - Bible Society\n1 Makkabeyon 9 ABK\nBagghides a Dhehwel dhe Yudi\n1Demetrius, pan glewas Nikanor ha'y lu dhe goedha yn batel, a dhannvonas Bagghides hag Alkimus yn pow Yuda an nessa prys, ha gansa askell dhyghow an lu. 2I a gerdhas war an fordh a led dhe Gilgal hag i a gampyas erbynn Mesoloth yn Arbela, hag i a's kemmeras ha ladha tus pals 3Y'n kynsa mis y'n kans ha dew ha dew-ugensves blydhen9:3 160 kyns Krist. i a gampyas erbynn Yerusalem; 4hag alena i a geskerdhas dhe Berea gans ugens mil a'n droeslu ha dew vil a'n marghoglu.\n5Lemmyn yth esa Yudas ow kampya yn Elasa, ha ganso yth esa tri mil wour dewisys. 6Pan welsons myns bras an lu, own meur a's tevo, ha lies anedha a slynkyas dhe-ves a'n kamp, bys pan nag esa gesys moy es eth kans gour.\n7Pan welas Yudas y lu dhe slynkya dhe-ves, hag yth esa an vatel orth y waska, ev a veu brewys yn spyrys, rag ny'n jevo spas rag ma's kuntella. 8Gyllys digolonnek o, mes y leveris dhe'n remenant, ‘Sevyn ha deun erbynn agan eskerens. Martesen y hyllyn batalyas orta.’ 9I a assayas y gusulya na'n gwrella, ow leverel, ‘Nyns on ni abel; sawyn agan bewnans agan honan lemmyn, ha dehwelyn a-wosa gans agan breder ha batalyas orta; re nebes yth on.’ 10Mes Yudas a leveris, ‘Pell re bo dhiworthyn gul yndella, ow fia anedha. Mars yw devedhys agan termyn, merwyn brav a-barth agan breder heb gasa acheson vytholl may fo kuhudhans erbynn agan enor.’\nDiwettha Batel Yudas\n11Ena lu Bagghides a geskerdhas a'n kamp hag a sevis yn aray erbynn an eskar. An marghoglu a veu rynnys yntra dew bara, ha'n dowlbrennyoryon ha'n sethoryon eth a-rag an lu, par dell wrug oll an benngasoryon. 12Yth esa Bagghides war an askell dhyghow. Gans an marghoglu war an dhew denewen, an troeslu eth yn-rag ha'n hirgern ow seni; ha'n dus esa gans Yudas a sonas aga hirgern ynwedh. 13An dor a grysyas gans tros an luyow, ha'n vatel a gonneri a vyttin bys gorthugher.\n14Yudas a welas bos Bagghides ha nerth y lu a'n tu dyghow; ena oll an dus kolonnek eth ganso, 15hag i a vrewis an askell dhyghow, hag ev a's chasyas bys venydh Azotus. 16Pan welas an re esa war an askell gledh bos an askell dhyghow brewys, i a dreylyas hag a holyas yn ogas war-lergh Yudas ha'n re ganso. 17An vatel o gyllys tynn, ha lies a'n eyl tu ha'y gila a veu goliys hag a goedhas. 18Yudas ynwedh a goedhas, ha'n remenant a fias dhe'n fo.\n19Ena Yonathan ha Simon a gemmeras Yudas aga broder ha'y ynkleudhyas yn bedh aga thasow yn Modein, 20hag i a oelas ragdho. Hag oll Ysrael a gynyas meur ragdho, orth y alari lies dydh, hag i a leveris,\n21‘Ass yw koedhys an galloesek,\n22Gweythresow erell Yudas ha'y vreselyow ha'n oberow brav a wrug ev, ha'y vrastereth, ny vons skrifys, mes pur lies ens.\nYonathan a Hol Yudas\n23Wosa mernans Yudas an re dhilagha a dheuth yn-mes yn pub rann a Ysrael, hag oll an oberoryon a gammhynseth a sevis yn-bann. 24Y'n dydhyow na divoetter pur vras a hwarva, ha pobel an vro a gilfias dhe'n eskerens. 25Bagghides a dhewisas an re dhidhuw hag a's gwrug rewloryon war an pow. 26I a hwilas ha helghya kowetha Yudas, ha'ga dri dhe Bagghides hag ev a dylis dial warnedha, hag a wrug ges anedha. 27Ena yth esa ahwer meur yn Ysrael, a'n sort na via godhvedhys a-dhia'n termyn mayth astelas an brofoesi omdhiskwedhes yn aga mysk.\n28Ena oll kowetha Yudas a omguntellas ha leverel dhe Yonathan, 29‘A-dhia vernans dha vroder Yudas ny veu nagonan a'y bar rag mos erbynn agan eskerens ha Bagghides, ha rag dyghtya gans an re agan kenedhel a'gan kas. 30Ytho lemmyn ni re'th tewisas dhe gavoes y tyller avel agan rewler ha ledyer, rag batalyas ragon ni.’ 31Ha Yonathan a assentyas dhe vos ledyer hag ev a gavas tyller Yudas y vroder.\n32Pan wodhva Bagghides bos henna an kas, ev a hwilas y ladha. 33Mes Yonathan ha Simon, y vroder, hag oll esa gansa a glewas yn y gever, hag y fisons dhe wylvos Tekoa ha kampya orth dowr poll Asfar. 34Bagghides a dhiskudhas hemma y'n sabot, hag ev hag oll y lu a dreusis an Yordan.\n35Ha Yonathan a dhannvonas y vroder avel ledyer an routh hag y pysis tus Nabatea, an re o y gowetha, may rollens kummyas dhe witha gansa an myns bras a fardellow o dhedha. 36Mes an Yambrysi a dheuth yn-mes a Medeba hag a gibyas Yowann ha pup-tra esa ganso hag omdenna gansa.\n37Wosa an traow ma i a dherivas dhe Yonathan ha dhe Simon y vroder, ‘Yma an Yambrysi ow solempnya demmedhyans bras, hag yth esons ow tri an venyn bries, myrgh onan a'n ugheloryon veur a Kanan, dhiworth Nadabath gans hembrenkysi pals.’ 38Ow perthi kov a woes Yowann aga broder, i eth yn-bann hag omgudha yn-dann gudhans an menydh. 39I a dhrehevis aga dewlagas ha mires, ha gweles keskerdh tervansus gans meur a fardellow, ha'n gour pries a dheuth yn-mes gans y gowetha ha'y vreder rag metya orta gans tabouryow ha menestrouthi ha gans arvow pals. 40Ena i a boenyas warnedha dhiworth an kontrewaytyans ha dalleth aga ladha. Lies a veu goliys hag a goedhas, ha'n remenant a fias dhe'n menydh; hag i a gemmeras aga gwara oll. 41Yndellma an demmedhyans a veu treylys dhe alar, ha son an menestrouthi dhe gynvann. 42Ha pan dalviens dial yn tien a woes aga broder, i a dhehwelis dhe geunegi an Yordan.\n43Pan glewas Bagghides a henna, ev a dheuth gans bagas bras krev yn dydh an sabot dhe lannow an Yordan. 44Ha Yonathan a leveris dhe'n re esa ganso, ‘Sevyn lemmyn hag omledhyn rag agan bewnans, rag y'n jydh hedhyw nyns yw traow dell vedhens de ha dygynsete. 45Rag otta! yma an vatel a-ragon, hag a-dryv dhyn yma dowr an Yordan, gans keunegi ha prysk dhe'n dhew denewen; nyns eus tyller dhe dreylya. 46Germewgh lemmyn dhe Nev may fowgh delivrys dhiworth diwla agan eskerens.’ 47Ytho an vatel a dhallathas ha Yonathan a ystynnas y leuv dhe weskel Bagghides, mes ev a dhienkas dhiworto ha mos dhe'n delergh 48Ena Yonathan ha'n re esa ganso a lammas y'n Yordan ha neuvya dhe'n lann arall, ha ny dreusis an eskerens an Yordan war aga lergh. 49Hag a-dro dhe vil a wer Bagghides a goedhas an jydh na.\nBagghides a Dhrehav Kerweythyow\n50Ena Bagghides a dhehwelis dhe Yerusalem hag a dhrehevis sitys kerys yn Yudi: an kerweythyow yn Yeriko, Emmaus, Beth-horon, Bethel, Timnath-farathon, ha Tefon, gans fosow ughel ha yetow ha barrys. 51Ev a worras ynwedh kasoryon ynna rag arvedh Ysrael.\n52Ev a geras ynwedh an sita Beth-sur, ha Gazara, ha'n tour, hag ynna ev a worras kasoryon ha gwithvaow a voes. 53Hag ev a gemmeras mebyon ledyoryon an pow avel goestlow hag a's gorras yn-dann with y'n tour yn Yerusalem. 54Y'n kans ha trydhek ha dew-ugensves blydhen,9:54 159 kyns Krist. y'n nessa mis, Alkimus a worhemmynnis may fe fos klos a-bervedh an sentri terrys dhe'n dor. Yndella ev a dorras dhe'n leur ober an brofoesi. 55Mes ny wrug marnas dalleth hy therri dhe'n dor, rag y'n prys na Alkimus a veu gweskys, ha'y ober a veu lettys, rag tegys veu y anow ha palsyes veu bys na ylli na fella leverel ger na gorhemmynn a-dro dhe'n chi. 56Hag Alkimus a verwis y'n termyn na yn payn meur. 57Pan wodhva Bagghides bos Alkimus marow ev a dhehwelis dhe'n myghtern ha pow Yuda a's tevo powes diw vlydhen.\nDiwedh an Vresel\n58Ena oll an re dhilagha a wrug towl hag a leveris, ‘Otta! Yma Yonathan ha'y dus ow pywa yn kosel hag yn fydhyans. Ytho dren ni Bagghides arta, hag ev a's dalghenn oll anedha a-ji dhe unn nos.’ 59Hag yth ethons hag omgusulya ganso. 60Ev a dhallathas dos gans lu krev, hag a dhannvonas lytherow yn-dann gel dhe oll y geffrysysi yn Yudi, orth aga gorhemmynn may talghennens Yonathan ha'n re ganso, mes ny allsons y wul drefenn aga thowl a deuth ha bos godhvedhys. 61Hag gwer Yonathan9:61 gwer Yonathan: Greka i. a dhalghennas a-dro dhe hanter kans gour a'n pow o ledyoryon y'n trayturi, hag i a's ladhas.\n62Ena Yonathan ha'n re ganso, ha Simon, a omdennas dhe Beth-basi y'n gwylvos; ev a dhastrehevis an rannow anedhi re bia terrys yn-nans, hag i a's keras. 63Pan glewas Bagghides hemma, ev a guntellas oll y lu hag a dhannvonas gorhemmynnow dhe dus Yudi. 64Ena ev a dheuth ha kampya erbynn Beth-basi; ev a vatalyas orti lies dydh hag ev a wrug lies jynn-esedhva.\n65Mes Yonathan a asas Simon y vroder y'n sita, hag ev eth yn-mes dhe'n pow, gans niver byghan a wer. 66Ev a elwis war9:66 elwis war : Amendys. Greka weskis. Omdomera ha'y vreder ha mebyon Fasiron yn aga thyldow dh'y junya. 67Ena ev a dhallathas gweskel hag yth eth y'n vatel gans y gasoryon; ha Simon ha'n re ganso eth yn-mes a'n sita hag a worras tan y'n jynnow-esedhva. 68I a vatalyas orth Bagghides, hag ev a veu brewys gansa. I a'n gwaskas yn fen, rag y dowl ha'y eskerdh re bia euver. 69Ytho sorr meur a'n jevo orth an wer dhilagha re'n kusulsa may teffa y'n vro, hag ev a ladhas lies anedha. Ena ev a erviras mos dh'y bow y honan.\n70Pan glewas Yonathan hemma, ev a dhannvonas kannasow dhe Bagghides9:70 dhe Bagghides: Greka dhodho. rag gul kres ganso ha dhe gavoes delivrans an gethyon. 71Ev a assentyas hag a wrug par dell leveris; hag ev a dos dhe Yonathan na hwilla y aperya hedre vewa. 72Ev a dhaskorras dhodho an gethyon re gemmersa kyns a bow Yuda; ena ev a dreylyas hag eth dh'y bow y honan, ha ny dheuth na fella yn aga thir. 73Yndella an kledha a hedhis dhiworth Ysrael. Yonathan a drigas yn Mikmash. Hag ev a dhallathas breusi an bobel, hag ev a dhistruis an re dhidhuw yn-mes a Ysrael.


Hyns-horn Mengleudh Pennlegh - Wikipedia\nAn Mengleudh Pennlegh dhyworth Pennsans.\nHyns-horn diwysyansek kledhrennow kul 2 tros-hys (610 mm) o an Hyns-horn Mengleudh Pennlegh a servyas an Mengleudh Pennlegh yn Lulynn, Kernow. An hyns-horn mogha west yn Kernow hag onan a'n hensi-horn diwysyansek kledhrennow kul y'n Ruwvaneth Unys o va.\nKay an Soth, Porth Lulynn. Benn an Hyns-horn Mengleudh Pennlegh.\nAn hyns-horn veu drehevys yn 1900 dhe junya an mengleudh gans kay soth an porth yn Lulynn, hanter mildir (0.8 km) dhe-ves. Jynn-ethen hyns-horn veu prenys dhyworth an kompani Köppel yn Almayn dhe bonya war an linen, esa eylworrys gans jynnow-motor y'n 1930ow.\nSerth o an hyns-horn saw unn gornel war kay an soth yn Lulynn. Dew-gledhren o brassa rann an linen hag yth esa res dhe'n kompani devnydhya hwegh jynn dhe oberi an hyns-horn: peswar war an penn-hyns-horn ha dew rag ober-shuntya.\nDeges veu an hyns-horn yn 1973 hag ev veu eylworrys gans kevreyth karyor tredanek war an unn hyns. An mengleudh veu deges yn 1989/1990.\nDiwettha chanj an folen ma a veu an 22 Kev 2019, dhe 21:21.


Eyndus - Wikipedia\nPunjab, Ladakh, Sindh, Khyber Pakhtunkhwa, Gilgit-Baltistan, Tibet\nEynda, Pakistan, Repoblek Werin China\nZanskar River, Haro River, Gilgit River, Shigar River, Shyok River, Panjnad River, Suru River, Soan River, Kurram River, Gomal River, Kabul River\nBabur ow thremena an Dowr Eyndus.\nDowr Eyndus yw an brassa avon war du west isbrastir Asi soth. Hy yw onan a'n seyth avon sans dhe'n Braminas a'n oos Vedik. Y nans o tyller dalleth an hwarheans Nans Eyndus ynter 3,300 ha 1,300 KOK. An avon a res dre China (Tibet west), Eynda ha Pakistan. Onan a'n chif avonow an Fennva Eynda-Gangatik yw.\nY hys yw 3180 km ha Dowr Eyndus yw avon hirra Pakistan. Arenebedh an kreungylgh yw 1,165,000 km2 (450,000 mil. ped.). An diskargans bledhynnyek yw 207 km3 (50 mil.kub.), ytho an kynsa warn ugens avon voyha y'n bys herwydh diskargans. Hemm yw 6,600 meter kubek an eylen yn kresek\nAn ger Eyndus ha'n ger neshevin Hindou a dheu dhyworth Sapta Sindhu (Sanskrytek rag "seyth avon"). Henwyn pur goth yns i. An Rekys Goth a usyas an ger Indós; Hinduš o Persek Koth; Sindhu yn Sanskrytek. Yethow arnowydh war an isbrastir a us po Sindh (arnowydh Sindhi) po Sindhu (Sanskrytek koth) po geryow pur hevelep. Hanow ranndir an avon a dheuth dhe vos hanow an gwlas Eynda.\nKreungylgh[golegi | pennfenten]\nYma moy es 47% a arenebedh kreungylgh an Eyndus yn Pakistan po an rann a Kashmir rewlys gans Pakistan. Yma a-dro dhe 39% yn Jammu ha Kashmir (Eynda), 8% yn Tibet ha 6% yn Afghanistan.\nAn kreungylgh Eyndus a gomprehend an Eyndus y honan, ha'n ragavonow meur: an Kabul ha Kurram war an lann dhyghow, ha'n Jhelum, Chenab, Ravi, Beas ha Sutlej war an lann gledh. An Kabul ha Kurram a jun an Eyndus skon wosa ev dhe asa an menydhyow, ha'n re erel isella y'n fennva. Oll an Beas ha penndowryow an Ravi ha Sutlej yw desedhys yn Repoblek Eynda ha'n Chelub ha Jhelum yn Kashmir dre vras.\nAn kreungylgh dien a worher arenebedh a 384,000 mildir pedrek a wastastir (204,000 anodho yn Pakistan). Ynwedh yma 29,000 mildir pedrek a sev dhe ves kreungylgh an Eyndus mes a grog war system an Eyndus rag aga gorholethow dowr ha dowrheans.\nHeb dowryow an Eyndus, ammeth yn Pakistan via pur ansertan drefen an fowt a law. Diwysyansegyans uskis a hwer lemmyn yn Pakistan, mes lower a'y dhiwysyans a us askorrasow ammeth avel stoffow kriv, ytho yma moy a edhom a dhowr dhe Bakistan. Ogas ha oll an kreungylgh a dhegemmer glawans bledhynnyek a 375 mm (15 meusva) po le, ha 60% anodho le ages 250 mm (10 meusva). Ny hwer an glaw dres an vledhen, mes keskreunys yw yn seson an monsoun.\nY bennfenten yw desedhys yn Tibet west. Yn kynsa an Eyndus a res dres gwastastir ughel, ena an avon a gyll ughder yn skon tro'ha'n north-est. Wosa kuntel dowryow dhyworth lies gover rewlivel, an avon a dreyl tro'ha'n north-west ynter an Himalayas ha Karakoram. Yn Kashmir ev a dremen linel astel omladh an Kenedhlow Unys, hag yn Baltistan a enter Pakistan. An avon a dhrehedh an mor Arabi avel delta. Livyow yn 2010 ha 2011 a ladhas dres 2,500 a dus.\nDelta Dowr Eyndus\nKownans Eyndus (an downna y'n bys, 4,500 m a dhownder)\nPons Landsdown yn Rohri\nCita Sukkur ha glannow an Eyndus\nPons shyndys gans livyow 2010\nPons a-dreus dhe'n Eyndus yn Ladakh, Eynda\nDiwettha golegyans an folen ma a veu an 16 Metheven 2022, dhe 20:55.


Compare Bible readings for Ezekiel 26 in the ABK and the ESV - Bible Society\nProfoesans Erbynn Tyr\n1Y'n unnegves blydhen, yn kynsa dydh an mis, ger an ARLOEDH a dheuth dhymm, ow leverel, 2Mab den, drefenn Tyr dhe leverel erbynn Yerusalem, ‘Aha! Yetys an poblow yw terrys ha'n sita yw igor a-ragov; my a vydh siwen, rag hy bos distruys’, 3rakhenna yndellma y lever an Arloedh DUW: Otta, yth esov er dha bynn, A Tyr, ha my a dhre yn-bann lies kenedhel er dha bynn, kepar dell wra an mor dri y donnow yn-bann. 4I a dhistru fosow Tyr, ha terri hy thouryow dhe'n dor, ha skuba dhe-ves hy doust dhiworti, ha'y gul karrek lomm. 5Y fydh tyller rag lesa roesow yn kres an mor; rag my re gewsis, yn-medh an Arloedh DUW. Hi a vydh preydh dhe'n kenedhlow, 6ha'y myrghes usi y'n gwel a vydh ledhys gans an kledha. Ena i a woer my dhe vos an ARLOEDH.\n7Rag yndellma y lever an Arloedh DUW: Awottavy ow tri erbynn Tyr Nebukadnessar myghtern Babylon dhiworth an gogledh, myghtern myghternedh, war-barth gans mergh ha charettow, gans marghoglu ha troeslu meur. 8Ev a ladh dha vyrghes y'n gwel gans an kledha, ha krugya gweyth-esedhva er dha bynn, ha krugya krug-esedhva er dha bynn, ha drehevel to a skoesow er dha bynn. 9Ev a sett strokosow y hor'bennow erbynn dha fosow, ha terri dha douryow dhe'n dor gans y voelyow. 10Mar lies vydh y vergh may hwra aga doust dha gudha. Orth son an varghogyon, ha'n rosow, ha'n charettow dha fosow a gren, pan enter y'th yetys kepar ha'n re a enter yn sita mayth eus ynni aswa. 11Gans karnow y vergh ev a drett oll dha stretys; ev a ladh dha bobel gans an kledha, ha'th kolovenyow krev a goedh dhe'n dor. 12I a byll dha rychys hag a breydh dha wara; i a derr dhe'n dor dha fosow ha distrui dha jiow desiradow; hag i a dewl dha veyn ha'th prennyer ha'th doust yn kres an mor. 13My a wra dhe dros dha gana tewel, ha son dha sowtris ny vydh klewys arta. 14My a'th wra karrek lomm; ty a vydh tyller rag lesa roesow. Ny vydhydh nevra dastrehevys, rag my an ARLOEDH re gewsis, yn-medh an Arloedh DUW.\n15Yndellma y lever an Arloedh DUW dhe Tyr: A ny gren an arvoryow orth son dha goedh, pan hanas an re goliys, pan vydh an ladhva y'n kres ahanas? 16Ena oll pennsevigyon an mor a dhiyskynn dhiworth aga thronys ha gorra dhe denewen aga fowsyow, ha diwiska aga dillas brosys. I a omwisk gans krena, hag esedha war an dor; i a gren heb hedhi, hag i a gemmer skruth orthis. 17I a dhrehav galargan warnas, ha leverel dhis,\nFatell osta distruys, annedhyades an moryow,26:17 Fatell osta distruys, annedhyades an moryow: Po amendyans war-lergh an Septuagint Fatell osta gyllys dhe goll dhiworth an mor.\nan sita gerys-da,\nneb a veu krev war an mor,\nhi ha'y annedhysi;\nhi neb a worras hy euth\nwar oll hy annedhysi!\n18Lemmyn an arvoryow a gren\nyn dydh dha goedh;\nan ynysow usi y'n mor\na gemmer skruth orth dha dhibarth.\n19Rag yndellma y lever an Arloedh DUW: Pan y'th wrav sita wastys avel sitys nag yw annedhys, pan dhrov yn-bann warnas an downder, ha'n dowrow meur a'th kudh, 20ena my a'th tre yn-nans gans an re a dhiyskynn dhe'n pytt, dhe'n bobel a dermynyow koth; ha my a'th wrav dhe driga y'n dor barth a-woeles, kepar hag yn magoryow an termynyow koth, gans an re a dhiyskynn dhe'n pytt, ma na ylli dehweles, na kavoes tyller yn mysk an re vew.26:20 ma na ylli dehweles, na kavoes tyller yn mysk an re vew: Amendys. 21Euth tromm a wrav dhis. Ty a vydh hwilys, heb bos kevys arta bys vykken, yn-medh an Arloedh DUW.


Compare Bible readings for 2 Samuel 6 in the ABK and the GNB - Bible Society\n2 Samuel6 ABK\nDavydh a Dhre an Argh dhe Yerusalem\n1Davydh a guntellas arta oll gwer dhewisys Ysrael, deg mil warn ugens. 2Davydh a sevis, ha mos gans oll an bobel esa ganso dhiworth Baala yn Yuda, dhe dhri yn-bann alena argh Duw, yw henwys war-lergh hanow ARLOEDH an luyow neb a esedh war an cherubim. 3I a worras argh Duw war gert nowydh, ha'y dri dhiworth chi Abinadab, esa yn Gibea. Yth esa Uzza hag Ahio, mebyon Abinadab, ow ledya an kert nowydh. 4I a's dros dhiworth chi Abinadab esa yn Gibea hag argh Duw warnodho; hag yth esa Ahio ow kerdhes a-rag an argh. 5Davydh hag oll chi Ysrael a lowenhas dherag an ARLOEDH gans oll aga nerth, gans kanow,6:5 gans oll aga nerth, gans kanow: Amendys ow siwya an Septuagint. Ebrow gans oll prennyer a veryw. ha sowtris, telynnow, tabourigow, sistrennow, ha gans symbalys.\n6Pan dheuthons dhe leur-drushya Nakon, Uzza a ystynnas y leuv war-tu hag argh Duw, ha settya dalghenn ynni, rag an oghen dh'y shakya. 7Sorr Duw a dhewis erbynn Uzza; ha Duw a'n gweskis dhe'n dor ena drefenn y volder; hag ev a verwis ena ryb argh Duw. 8Davydh a veu serrys drefenn an ARLOEDH dhe dardha yn-mes erbynn Uzza; hag ev a elwis an tyller na Peres-uzza, dell yw bys y'n jydh hedhyw. 9Davydh a borthas own a'n ARLOEDH y'n jydh na, ha leverel, ‘Fatell yll argh an ARLOEDH dos dhymm?’ 10Ytho ny vynna Davydh kemmeres argh an ARLOEDH ganso a-ji dhe sita Davydh; mes Davydh a's dug a-denewen dhe ji Obed-edom an Gittyas. 11Hag yth esa argh an ARLOEDH trigys yn chi Obed-edom an Gittyas tri mis; ha'n ARLOEDH a vennigas Obed-edom hag oll y vayni.\n12Y feu derivys orth Davydh, ‘An ARLOEDH re vennigas chi Obed-edom ha pup-tra eus dhodho, drefenn argh Duw.’ Ytho Davydh eth ha dri yn-bann argh Duw a-dhiworth chi Obed-edom a-ji dhe sita Davydh gans lowena, 13ha pan alsa an re esa ow toen an argh hwegh kamm, ev a sakrifias ojyon ha bualyon peskys. 14Ha Davydh a dhonsyas dherag an ARLOEDH gans oll y nerth; ha Davydh o grogysys gans efod a lien. 15Ytho Davydh hag oll chi Ysrael a dhros yn-bann argh an ARLOEDH gans garmow, ha gans son an hirgorn.\n16Pan dheuth argh an ARLOEDH a-ji dhe sita Davydh, Mikal myrgh Sowl a viras war-woeles der an fenester, ha gweles myghtern Davydh ow lamma hag ow tonsya dherag an ARLOEDH; ha hi a'n dispresyas yn hy holonn.\n17I a dhros argh an ARLOEDH a-ji, ha'y settya yn hy le, yn kres an tylda re dhrehavsa Davydh rygdhi; ha Davydh a offrynnas offrynnow leskys hag offrynnow kres dherag an ARLOEDH. 18Wosa Davydh dhe worfenna offrynna an offrynnow leskys ha'n offrynnow kres, ev a vennigas an bobel yn hanow ARLOEDH an luyow. 19Hag ev a lesrannas dhe oll an bobel, dhe oll routh Ysrael, dhe bub gour ha benyn, unn torth-vara, unn rann a gig, hag unn desenn-rappys. Ena oll an bobel a dhibarthas, pubonan dh'y ji.\n20Ena Davydh a dhehwelis dhe venniga y vayni. Mes Mikal myrgh Sowl a dheuth yn-mes dhe vetya Davydh, ha leverel, ‘Assa wrug myghtern Ysrael enora y honan hedhyw, ow tiskudha y honan dherag dewlagas maghtethyon y wesyon, kepar dell dhiskudh den isel y honan!’ 21Hag yn-medh Davydh dhe Mikal, ‘Yth o dherag an ARLOEDH, neb a'm dewisas yn le dha das, hag oll y ji, dhe'm settya avel rewler war bobel an ARLOEDH, war Ysrael. Ha my a lowenha dherag an ARLOEDH. 22Ha my a vydh hwath isella es hemma, ha my a vydh uvelhes y'm dewlagas ow honan; mes gans an maghtethyon may kewssys anedha, gansa my a vydh synsys yn enor.’ 23Ha nyns esa dhe Mikal myrgh Sowl flogh vyth bys dydh hy mernans.


Te ha Tesednow: Hengyst ha Horsa gen Nicholas Williams\nHengyst ha Horsa gen Nicholas Williams\nI’n gwary Kernowek Bêwnans Ke Arthùr Mytern â dhe Rom dhe omlath gans an emperour Lûcy hag ev a as y noy Modres wàr y lergh dhe rewlya Breten Veur in y le. Pàn vo Arthur gyllys mes a’n pow, yma Modres ow rebellya warbydn Arthur hag ow kemeres ragtho y honen an gùrun ha’n vyternes inwedh. Arthur, warlergh fetha Lûcy, a glêw adro dhe rebellyans Modres hag a wra ombarusy dhe dhewheles tre. Rag hedna Modres a dhanvon ger dhe Jermany rag gelwel Childerich, Dûk an Saxons, dhe’n Vreten Veur may hallo ev ha’y lu gweres Modres warbydn Arthur. Modres a lever:\nAn Dûk a’n jevÿth pòr wir\na Dhowr Hùmbyr dhe Scotlond\nha myns a’n jeva Horsùs\n’berth in Kynt ha Hengystùs\nin termyn Vortygernùs\nwhen he was king of this lond.\nYth yw cler fatell gafas auctour Bêwnans Ke whedhel Vortygernùs dhyworth istory Jeffry Menow, nag yw dhe drestya avell gwiryoneth. Saw yth yw whedhel Vortygern, Hengyst ha Horsa aswonys dhyn dhyworth textow erel. Yma an Cronykyl Anglo-Saxon ow recordya fatell o Hengyst ha Horsa dew vroder ha chyftens an Jûtas. Vortygern a’s gelwys dhe Vreten Veur rag y scodhya warbydn an Pyctyon pò Picts. Warlergh Hengyst ha Horsa dhe fetha an Pyctyon, y a dhanvonas messach wàr dhelergh dh’aga howetha in Jermany in udn leverel bos Breten Veur pow pòr rych ha’n Vretons dhe vos gwadn hag êsy dhe fetha. Moy a’n Anglo-Saxons a dheuth dhe Vreten Veur ha Hengyst ha Horsa a gonqwerryas an enesygyon in dadn Vortygern ha gwil aga threvesygeth in Kynt hag in Enys Ooth pò an Isle of Wight. Hèn o bledhen an Arlùth peswar cans hantercans ha pymp. Na wren ny ankevy bytegyns fatell usy Horsa ow styrya ‘margh’ ha Hengyst ‘margh gorow’. In tyleryow in North a Jermany bys in secùnd hanter an nawnjegves cansvledhen y fedha dew bedn margh kervys yn fenowgh a-ugh tâl an treven ha’n pednow-na a vedha gelwys Hengist ha Hors. Yma moy ès udn auctour Latyn ow campolla fatell vedha dew vroder, gevellas dewyl, gordhys gans an Jermans pagan. Pelha yth o an margh a bris brâs in crejyans bagan an poblow Indo-Ewropek, tra a yll bos nôtys i’n dhew vroder in form a vergh, Hengyst ha Horsa. An Jûtas a dheuth ha gwil aga aneth in Soth-Yst a Vreten Veur heb dowt vëth oll, saw ow tùchya Hengyst ha Horsa aga honen, Horsùs ha Hengystùs in Bêwnans Ke, dre lycklod nyns o an re-na ma’s persons in mythologieth Jerman.\nPosted by Neil Kennedy at 11:02\nUhelvar gen Nicholas Williams\nBrithen gen Nicholas Williams


1 Samuel 8 (ABK) - Bible Society\n1 Samuel 8 ABK\nYsrael a Vynn Kavoes Myghtern\n1Pan o Samuel koth, ev a apoyntyas y vebyon avel breusysi dres Ysrael. 2Hanow y gynsa-genys o Yoel, ha hanow y nessa, Abia; breusysi ens yn Beer-sheba. 3Mes ny gerdhi y vebyon yn y fordhow, mes i a dreylya a-denewen rag gwayn disonest, ha kemmeres falswobrow ha kamma gwirvreus.\n4Ena oll henavogyon Ysrael a omguntellas war-barth ha dos dhe Samuel yn Rama, 5ha leverel dhodho, ‘Otta, koth osta, ha ny gerdh dha vebyon y'th fordhow; ytho apoynt ragon, myghtern dh'agan breusi, kepar hag oll an kenedhlow erell.’ 6Mes an dra a dhisplesyas Samuel pan lavarsons, ‘Ro dhyn myghtern dh'agan breusi.’ Samuel a bysis war an ARLOEDH, 7ha'n ARLOEDH a leveris dhe Samuel, ‘Goslow orth lev an bobel yn pup-tra a leverons dhis; rag ny'th skonsons jy, mes i re'm skonyas vy a vones myghtern warnedha. 8Kepar dell wrussons dhymm a-dhia'n jydh ma's dres vy yn-bann yn-mes a Ejyp bys y'n jydh hedhyw, orth ow eskasa hag ow servya duwow erell, yndella a wrons ynwedh dhis. 9Ha lemmyn goslow orth aga lev; mes ty a's gwarn yn solem, ha diskwedhes dhedha fordhow an myghtern neb a reyn warnedha.’\n10Ytho Samuel a dherivas oll geryow an ARLOEDH dhe'n bobel esa ow kovynn myghtern a-dhiworto. 11Ev a leveris, ‘Hemma a vydh fordhow an myghtern neb a reyn warnowgh: ev a gemmer agas mebyon ha'gas apoyntya rag y jarettow ha dhe vos y varghogyon, ha dhe boenya a-dherag y jarettow; 12hag ev a apoynt ragdho y honan kaslewydhyon a vilyow ha kaslewydhyon a hanter-kansow, hag erell dhe aras y dhor ha mysi y drevas, ha dhe wul y arvow a vresel ha daffar y jarettow. 13Ev a gemmer agas myrghes dhe vos perfumyoresow ha bos kogesow ha peboresow. 14Hag ev a gemmer agas parkow ha'gas gwinlannow ha'gas olewbrennyer, an gwella anedha, ha'ga ri dh'y wesyon. 15Ev a gemmer an degves a'gas greun, ha'gas gwinlannow ha'y ri dh'y soedhogyon ha'y wesyon. 16Ev a gemmer agas gwesyon ha'gas maghtethyon, ha'n gwella a'gas gwer yowynk8:16 gwer yowynk: Po war-lergh an Septuagint chatel. ha'gas asenes, ha'ga gorra dh'y ober. 17Ev a gemmer an degves a'gas deves, ha hwi a vydh y gethyon. 18Hag y'n jydh na hwi a arm drefenn agas myghtern re dhewissowgh ragowgh agas honan; mes ny'gas worthyp an ARLOEDH y'n jydh na.’\nGovynnadow Ysrael Grontys\n19Mes an bobel a skonyas goslowes orth lev Samuel; hag i a leveris, ‘Nansi! Mes ni a vynn kavoes myghtern warnan, 20may fydhyn ni kepar hag oll an kenedhlow erell, ha rag may hyll agan myghtern agan breusi, ha mones yn-mes a-dheragon, ha'gan ledya yn agan batelyow.’ 21Samuel a glewas oll geryow an bobel, hag ev a's dasleveris yn diwskovarn an ARLOEDH. 22Ha'n ARLOEDH a leveris dhe Samuel, ‘Goslow orth aga lev ha gwra myghtern dhe reynya warnedha.’ Ha Samuel a leveris dhe wer Ysrael, ‘Kewgh pub gour dh'y sita.’


Salmow 135 (ABK) - Bible Society\nSalmow 135 ABK\nGormelewgh hanow an ARLOEDH;\ngormelewgh ev, hwi wesyon an ARLOEDH,\n2hwi neb a sev yn chi an ARLOEDH,\nyn klosyow chi agan Duw.\n3Gormelewgh an ARLOEDH, rag da yw an ARLOEDH;\nkenewgh gormola dh'y hanow, rag grassyes yw.\n4Rag an ARLOEDH re dhewisas Yakob dhodho y honan,\nhag Ysrael avel y berghennogeth arbennik y honan.\n5Rag my a woer an ARLOEDH dhe vos meur,\nha'gan ARLOEDH dhe vos a-ugh an duwow oll.\n6Pup-tra a vynnas an ARLOEDH, ev a'n gwrug\nyn nev hag yn nor,\ny'n moryow hag y'n downderyow oll.\n7Ev a wra dhe'n kommol yskynna dhiworth penn an nor;\nev a wra lughes rag an glaw,\now tri an gwynsow yn-mes a'y dresorvaow.\n8Ev a weskis an re gynsa-genys a Ejyp,\nha tus hag enyvales.\n9Ev a dhannvonas arwoedhyow ha marthusyon\ny'n kres ahanas, A Ejyp,\nerbynn Faro hag erbynn oll y wesyon.\n10Ev a weskis kenedhlow meur\nha ladha myghternedh alloesek:\n11Sihon myghtern an Amorysi,\nhag Og myghtern Bashan,\nhag oll gwlaskordhow Kanan;\n12hag ev a ros aga thir yn ertach,\nertach dhe Ysrael y bobel.\n13Dha hanow, A ARLOEDH, a dhur bys vykken,\nha'th kovadh, A ARLOEDH, a unn henedh dhe'n nessa.\n14Rag an ARLOEDH a vreus y bobel,\nha kemmeres truedh a'y wesyon.\n15Imajys an kenedhlow yw arghans hag owr,\nober diwleuv den.\n16Ganow a's teves, mes ny gewsons;\ndewlagas a's teves, mes ny welons.\n17Diwskovarn a's teves, mes ny glewons;\nha nyns eus anall yn aga ganow.\n18Aga gwrioryon yw haval dhedha,\nseul a fydh ynna.\n19Chi Ysrael, bennigewgh an ARLOEDH.\nChi Aron, bennigewgh an ARLOEDH.\n20Chi Levi, bennigewgh an ARLOEDH.\nHwi neb a berth own a'n ARLOEDH,\n21Benniges re bo an ARLOEDH dhiworth Sion,\nneb usi trigys yn Yerusalem.


Napoleon Ia a Bow Frynk - Wikipedia\nNapoleon Ia a Bow Frynk\n15 Est 1769\n5 Me 1821, 1821\nSen Helena, Ajaccio, Paris, Elba\nKynsa Repoblek Frynkek\npoliteger, statydh, sodhek an lu, kunteller art, emperour, sovran, breseler, hembrenkyas lu\nEmperour Frynk, kespennsevik Andorra, Emperour Frynk, Kynsa Konsul, myghtern Itali, kespennsevik Andorra, head of state of France, lewydh\nJoséphine de Beauharnais, Marie Louise I, Dukes Parma\nOrdyr an Olifans, Ordyr an Er Gwynn, Marghek Ordyr Knew an Owr, Ordyr Sen Anna, kynsa klass, Ordyr Sen Alexander Nevsky, Ordyr Sen Andrew, mester veur Lyjyon an Enor, krows veur Ordyr Sen Joseph, Ordyr an Gurun Horn (Estrych), Ordyr Sen Stephen a Hungari, Ordyr Sen Hubert, Ordyr an Er Du, krows veur an Ordyr Emperourethel a Grist\nNapoleon Bonaparte (15 August 1769 – 5 May 1821), po Napoleon 1a a Bow Frynk, o politeger frynkek ha hembrenkyas an lu a rewlyas Pow Frynk a 1799 dhe 1814 ha rag spys (an "Kans Dydh") yn 1815. Ev a dheuth ha bos Emperour a Bow Frynk ha Myghtern Itali avel Napoleon I. Orth penn y allos, yth esa maystri dhodho war veur a Europa.\nGenys veu Napoleon yn Corsica dhe deylu jentyl. Ev a dhyskas kewsel Corsek kyns Frynkek. Ev eth dhe Bow Frynk ha dyski bos sodhek an lu. Ev a dheuth ha bos ledyer an lu posek dres an Kynsa Repoblek Frynkek. Yn 1799, ev a dhomwelas an governans yn coup d'état. Y'n kynsa le, y ditel o Konsul. Wosa pymp bledhen, ev a veu stallys avel Emperour Pow Frynk. Y'n kynsa deg bledhen a'n 19ves kansvledhen, Emperoureth Frynk a wrug an Breselyow Napoleonek gans lies pow. Wosa lies trygh, Frynk a dheuth ha bos pur bosek yn Europa.\nGoryskyn frynkek a Russi yn 1812 a dheuth ha bos kynsa fethans Napoleon. Ny wrug y lu gwellhe wosa henna. Yn 1814 kesunyans erbynn y Emperoureth a omsettyas orth Frynk ha gwaynya. Napoleon a veu bansys dhe Enys Elba. Wosa le es bledhen, ev a skapyas ha dehweles dhe vos Emperour a Bow Frynk arta. Byttegyns, ev a veu fethys orth Batel Waterloo yn mis Gortheren 1815. Napoleon a veu bansys dhe Sen Helena, rewlys gans Breten Veur. Ev a verwis ena a ganker an torr, 51 y vloodh.\nDiwettha golegyans an folen ma a veu an 6 Meurth 2022, dhe 09:22.


Breusysi 1 (ABK) - Bible Society\nBreusysi 1 ABK\nYsrael a fyll dhe Fetha Kanan\n1Wosa mernans Yoshua, mebyon Ysrael a wovynnas orth an ARLOEDH ow leverel, ‘Piw a yn-bann ragon erbynn an Kananysi yn kynsa, dhe omladh er aga fynn?’ 2An ARLOEDH a worthybis, ‘Yth a Yuda yn-bann; otta, my re ros an tir yn y leuv.’ 3Yn-medh Yuda dhe Simeon y vroder, ‘Deus yn-bann genev y'm rann a dir, may hyllyn omladh erbynn an Kananysi, ha my ynwedh, yth av genes y'th rann tejy.’ Ytho Simeon eth ganso. 4Ena yth eth Yuda war-vann ha'n ARLOEDH a ros an Kananysi ha'n Perizzysi yn aga leuv, ha'ga gweskel yn Bezek, deg mil wour. 5I a dheuth erbynn Adoni-bezek yn Bezek hag omladh er y bynn ha gweskel an Kananysi ha'n Perizzysi. 6Adoni-bezek a fias dhe'n fo; mes i a jasyas war y lergh ha'y gachya, ha treghi dhe-ves y veusi ha'y vysies-troes bras. 7Yn-medh Adoni-bezek, ‘Deg myghtern ha tri-ugens, aga meusi ha bysies-troes bras treghys dhe-ves, a guntella brewyon yn-dann ow moes; kepar dell wrugavy, yndella Duw re attylis dhymm.’ Hag i a'n dros dhe Yerusalem, hag ev a verwis ena.\n8Ytho mebyon Yuda a omladhas erbynn Yerusalem, hag a's kemmeras, ha'y gweskel gans min an kledha, ha settya tan y'n sita. 9Ha wosa henna mebyon Yuda a dhiyskynnas dhe omladh erbynn an Kananysi trigys y'n vro venydhyek, y'n Negeb, hag y'n Shefela. 10Yuda eth erbynn an Kananysi trigys yn Hebron (hanow Hebron o Kiryath-arba seuladhydh); hag i a weskis Sheshay, Ahiman ha Talmay.\n11Alena yth ethons erbynn trigoryon Debir. Hanow Debir o Kiryath-sefer seulabrys. 12Ha Kaleb a leveris, ‘Ev neb a wysk Kiryath-sefer ha'y hemmeres, my a re dhodho ow myrgh Aksa avel gwreg.’ 13Hag Othniel mab Kenaz, broder yowynka Kaleb, a's kemmeras; hag ev a ros dhodho y vyrgh Aksa avel gwreg. 14Pan dheuth hi dhodho, hi a ynnias warnodho govynn orth hy thas park; ha hi a dhiyskynnas a'y asen, hag yn-medh Kaleb dhedhi, ‘Pandra vynn'ta?’ 15Yn-medh hi dhodho, ‘Ro dhymm bennath; rag ty dhe'm settya yn tir an Negeb, ro dhymm fentynyow dowr ynwedh.’ Ytho Kaleb a ros dhedhi fentynyow gwartha ha fentynyow isella.\n16Mebyon an Kenyas, hwegron Moyses, eth yn-bann a sita an palmwydh gans mebyon Yuda dhe wylvos Yuda usi y'n Negeb ryb Arad; hag i eth ha triga yn mysk pobel an vro. 17Yuda eth gans Simeon y vroder, hag i a weskis an Kananysi trigys yn Sefath, hag a's kowldhistruis. Ytho hanow an sita na o gelwys Horma. 18Yuda a gemmeras Gaza ynwedh gans hy thiredh, hag Ashkelon gans hy thiredh, hag Ekron gans hy thiredh. 19Yth esa an ARLOEDH gans Yuda, hag ev a gemmeras an vro venydhyek; mes ny allas chasya dhe-ves trigoryon an plen drefenn bos dhedha charettow a horn. 20I a ros Hebron dhe Kaleb, kepar dell lavarsa Moyses, hag ev a jasyas dhe-ves an tri mab a Anak. 21Mes ny wrug mebyon Benyamin chasya dhe-ves an Yebusysi trigys yn Yerusalem; ytho an Yebusysi re beu trigys gans mebyon Benyamin yn Yerusalem bys y'n jydh hedhyw.\n22Chi Yosep ynwedh eth yn-bann erbynn Bethel, hag yth esa an ARLOEDH gansa. 23Chi Yosep a dhannvonas tus dhe aspia war Bethel (ha hanow an sita seuladhydh o Luz). 24An aspioryon a welas gour ow tos yn-mes a'n sita, hag yn-medhons dhodho, ‘Diskwedh dhyn an fordh dhe entra an sita, ha ni a wra dha dhyghtya yn hegar.’ 25Ytho ev a dhiskwedhas dhedha an fordh dhe entra an sita, hag i a weskis an sita gans min an kledha, mes an gour gans oll y deylu i a gasas mos dhe wari. 26Ytho an gour eth dhe bow an Hittysi ha drehevel sita, ha'y henwel Luz; henn yw hy hanow bys y'n jydh hedhyw.\n27Ny wrug Manasse chasya dhe-ves trigoryon Beth-shean ha'y threvow, na Taanak ha'y threvow, na trigoryon Dor ha'y threvow, na trigoryon Ybleam ha'y threvow, na trigoryon Megiddo ha'y threvow; byttegyns an Kananysi a withas dalghenn y'n tir na. 28Pan dheuth Ysrael ha bos krev, i a worras an Kananysi dhe hwel krev, mes ny wrussons aga chasya dhe-ves yn tien.\n29Ha ny wrug Efraym chasya dhe-ves an Kananysi trigys yn Gezer, mes an Kananysi a veu trigys yn aga mysk yn Gezer.\n30Ny wrug Zebulun chasya dhe-ves trigoryon Kitron na trigoryon Nahalol; mes an Kananysi a veu trigys yn aga mysk, hag a veu gorrys dhe hwel krev.\n31Ny wrug Asher chasya dhe-ves trigoryon Akko, na trigoryon Sidon, Ahlab, Akzib, Helba, Afik na Rehob; 32mes an Asherysi a veu trigys yn mysk an Kananysi, trigoryon an tir; drefenn na's chasyons dhe-ves.\n33Ny wrug Naftali chasya dhe-ves trigoryon Beth-shemesh, na trigoryon Beth-anath, mes yth esons trigys yn mysk an Kananysi, trigoryon an tir; byttegyns trigoryon Beth-shemesh ha Beth-anath a veu gorrys dhe hwel krev ragdha.\n34An Amorysi a herdhyas mebyon Dan war-tu ha'n vro venydhyek, rag ny's assons i dhe dhiyskynna dhe'n plen. 35An Amorysi a withas dalghenn yn menydh Heres, yn Ayyalon, ha Shaalbim, mes leuv chi Yosep o poes warnedha, hag i a veu gorrys dhe hwel krev. 36Hag yth esa or an Amorysi a-dhiworth bolgh Akrabbim, dhiworth Sela ha war-vann.


Compare Bible readings for Diskwedhyans 21 in the ABK and the NIV - Bible Society\n1Ha my a welas nev nowydh ha nor nowydh: rag an kynsa nev ha'n kynsa nor re dremensa dhe-ves, ha nyns esa mor namoy. 2Ha my a welas an sita sans, Yerusalem nowydh, ow tiyskynna yn-mes a nev dhiworth Duw, parys kepar ha benyn bries afinys rag hy gour. 3Ha my a glewas lev bras yn-mes a'n tron ow leverel,\n‘Otta, yma tabernakel Duw gans mab-den,\nhag ev a drig gansa,\nhag i a vydh y bobel,\nha Duw y honan a vydh gansa.21:3 a vydh gansa: War-lergh re a'n dornskrifow a vydh gansa, ha bos aga Duw.\n4Hag ev a sygh pub dagrenn dhiworth aga dewlagas,\nha ny vydh ankow namoy,\nna ny vydh keudh, nag oela, nag anken namoy,\nrag bos an kynsa taklow tremenys.’\n5Ha neb esa owth esedha war an tron a leveris, ‘Otta, nowydh a wrav pup-tra oll.’ Hag ev a leveris dhymm, ‘Skrif, rag len ha gwir yw an geryow ma.’ 6Hag ev a leveris dhymm, ‘Gwrys yw. Alfa hag Omega ov vy, an dalleth ha'n diwedh. My a re dhe neb a'n jeves syghes a fenten an dowr a vewnans heb kost. 7Neb a feth a wra erita an taklow ma; ha my a vydh y Dhuw, hag ev a vydh ow mab. 8Mes an ownogyon, ha'n dhiskryjygyon, ha'n re gasadow, ha denledhysi, ha'n re a wra fornikashyon, ha pystrioryon ha gordhyoryon idolys, ha pub gowleveryas a's teves aga rann y'n lynn a lesk gans tan ha loskven, hag yw an nessa mernans.’\nAn Yerusalem Nowydh\n9Hag onan a'n seyth el neb a's tevo an seyth fiol lenwys a'n seyth pla diwettha a dheuth dhymm ha kewsel orthiv ow leverel, ‘Deus, ha my a vynn diskwedhes dhis an venyn bries, gwreg an Oen.’ 10Hag ev a'm dug dhe-ves y'n spyrys dhe menydh bras hag ughel, ha diskwedhes dhymm an sita sans, Yerusalem, ow tiyskynna yn-mes a nev dhiworth Duw, 11ha gensi golewder Duw, ha'y golow kepar ha men a'n moyha drudh, kepar ha men yasper, mar lan avel gwrys. 12Ha gensi yth esa fos vras hag ughel, ha dewdhek yet, hag orth an yetys dewdhek el, ha henwyn skrifys warnedha, yw a'n dewdhek loeth a vebyon Ysrael. 13Orth an howldrevel yma teyr yet, orth an kledh teyr yet, orth an dyghow teyr yet, hag orth an howlsedhes teyr yet. 14Ha fos an sita a's tevo dewdhek sel, hag ynna henwyn dewdhek abostol an Oen.\n15Ha neb a gewsis genev a'n jevo korsenn owrek dhe vusura an sita, ha'y yetys, ha'y fos. 16Ha'n sita a wrowedh pedrek ha'y hys yw kemmys ha'y les; hag ev a vusuras an sita gans an gorsenn, dewdhek mil erowhys. Hy hys ha'y les ha'y ughelder yw kehaval. 17Hag ev a vusuras hy fos, peswar kevelin ha seyth ugens, musur mab-den, henn yw a'n el. 18Ha'y fos o drehevys yn yasper: ha'n sita o owr glan, kepar ha gweder glan. 19Selyow fos an sita o tekhes gans meyn drudh a bub eghenn. An kynsa sel o yasper, an nessa saffir; an tressa kalsedon, an peswora gwyrven, 20an pympes sardonyks, an hweghves sardius, an seythves krysolithus, an ethves beryl, an nawves topaz, an degves krysopras, an unnegves hyakinth, an dewdhegves amethyst. 21Ha'n dewdhek yet o dewdhek perl, pub yet o gwrys dhiworth unn perl, ha plen an sita o owr glan, kepar ha pan ve gweder boll.\n22Ha tempel ny welis ynni, rag bos an Arloedh Duw Ollgalloesek ha'n Oen hy thempel. 23Ha dhe'n sita nyns esa edhomm a'n howl nag a'n loer dhe splanna ynni, rag splannder Duw a's golowi, ha'n Oen yw hy lugarn. 24Ha'n kenedhlow a wra kerdhes yn hy golow, ha myghternedh an norvys a wra dri aga gordhyans ha'ga enor a-bervedh ynni hi. 25Ha'y yetys ny vydh degeys mann der an jydh, rag ny vydh nos ena. 26Hag i a wra dri gordhyans hag enor an kenedhlow ynni hi. 27Ha ny wra entra ynni travyth y'n bys a vo avlan, na neb a wra tra gasadow, po gowleverel, marnas seul yw skrifys yn lyver bewnans an Oen.


Reniom - Wikipedia\nperiod 6, bagas 7\nElven gymyk yw reniom, niver 75 y'n Vosen Beriodek. Y furvell gymyk yw Re. An hanow a dheu dhyworth an ger Latin Rhenus rag Dowr Ryn (Rhein yn Almaynek). Nyns eus rann vewoniethel dhe reniom. Diskudhys veu reniom yn 1925 gans Walter Noddack hag Ida Tacke yn Berlin. I a wrug keskreuni an alkan dhyworth an moon, gadolinit.\nNy hwer reniom avel an alkan pur, ha nyns eus moon kavadow marnas renit, ha hemm yw pur danow. Monow kepar ha gadolinit a gomprehend myns byghan anedha. Askorrans ollvysel lemmyn yw 5 tonnas an vledhen, hag usys yw dhe wul kesalkenyow ha katalydhyow. Askorrys yw reniom avel polter loos. Keworrys yw dhe dungsten ha molybdenom dhe wul kesalkenyow hag yw usys yn fornow ha lugern. Traweythyow, usys yw dhe wul gemmweyth.\nPoos atomek reniom yw 186.21, y boynt teudhi yw 3180°C ha'y boynt bryjyon yw 5625°C. Y dhosedh yw 21.9 kg an liter. Alkan arghansek yw reniom. Y boynt bryjyon yw an tressa ughella wosa karbon ha tungsten.\nJynn ebron gans lownyow 3% reniom\nRenit, moon reniom\nDiwettha golegyans an folen ma a veu an 16 Ebrel 2022, dhe 21:39.


Beawty Du - lovinglivingcornish\nCudhlen an kensa dyllans, 1877\nOW HENSA TRIGVA\nYma Gerva orth pedn dewetha an chaptra.\nAn kensa plâss, may whrug vy perthy cov dâ anodho, o pras plesont brâs, ha poll a dhowr cler ino. Yth esa nebes gwëdh ow tôwlel skeus wàr an poll, ha brodn hag alaw ow tevy i’n downha pedn. Dres an kewÿth a’n eyl tu ny a vera wàr wel erys; meras a’y gela, dres yet, orth chy agan mêster, esa desedhys ryb an fordh. In hans dhe’n pras awartha yth esa dor a sabwëdh plynsys; wàr woles yth esa gover frosek, ha banken serth valegys a-ughto.\nPàn esen vy whath yonk, my o mêthrys gans leth ow mabm, rag ny yllen vy debry gwels. Dëdhweyth yth esen vy ow ponya rypthy, hag a’m groweth nosweyth in hy ogas. Pàn o an gewer tobm, ny a sevy ryb an poll in goskes an gwëdh; ha pàn o yêyn, y’gan bo crow tobm wheg in nes dhe’n dor plynsys.\nKettel veuma tevys lowr rag debry gwels, y fedha ow mabm ow mos dëdhweyth dh’y whel, hag ow tos nosweyth arta.\nAdar my, yth esa whegh ebol yonk i’n pras. Cotha êns y agesof; re anodhans o ogas mar vrâs avel mergh gowl-devys. Y fedhen vy ow ponya gansans, ha gwil sport teg. Ny a vedha ow ponya warbarth adro hag adro dhe’n park, maga fen dell wodhyen ny. Traweythyow yth esen ny ow qwary nebes garow, rag yn fenowgh y fydnens y brathy ha pôtya, kefrës ha ponya.\nUdn jëdh, may feu showr a bôtyans, ow mabm a wrug cryhias, rag may teffen vy dhedhy; hag yn medh hy: “Yma whans dhybm ty dhe attendya an pëth a vydnaf leverel. An ebylyon tregys obma yw ebylyon wordhy, mès ebylyon carrvil yns y, heb bos deskys in manerow dâ, dell wodhyr.\n“Ty yw megys yn tâ ha genys yn tâ; dhe’th tas yma hanow brâs i’n côstys-ma, ha dha hendas a wrug gwainya an Hanaf dywweyth orth resegva Newmarket; dha henvam a’s teva whecka gnas ès kenyver margh aral, ha bÿth ny wrusta gweles my dhe vrathy na dhe bôtya, dell wòn.\n“Govenek a’m beus ty dhe devy clor, dâ dha omdhon, heb desky drog-vanerow nefra. Gwra dha whel gans bolùnjeth dâ; derevel dha dreys yn tâ pàn vy gobonya, ha nefra na wra brathy na pôtya, in gwary kyn fe.”\nBythqweth ny wrug vy ankevy cùssul ow mabm; my a wodhya hy bos margh fur ha coth, ha’gan mêster orth hy estêmya yn frâs. Hy hanow o Dùches, saw liesgweyth ev a vydna hy gelwel Tegen.\nAgan mêster o dremâs. Ev a ry dhyn boos dâ, gwest dhâ, ha geryow cuv; hag ev ow côwsel orthyn mar guv dell vedha va ow côwsel orth y flehesygow. Yth esen ny oll orth y gara, ha kerys o va gans ow mabm spessly. Pàn wrella y aspia orth an yet, y fedha hy ow cryhias dre joy, ha gobonya bys dhodho. Y fedha ev orth hy falva hag orth hy chersya, hag ow leverel, “Wèl, a Degen! Fatla dha Dewlyk bian?” Du aflenter en vy, ytho ev a’m cria Tewlyk.\nEna y fedha ow ry dhybm darn a vara, o pòr dhâ, ha traweythyow ev a’n jeva caretysen dhe’m mabm. Oll an vergh a vydna dos dhodho, mès ny dew o an moyha kerys, dell gresaf. Yth esa ow mabm orth y dedna dhe’n dre pùb dëdh marhas in caryach scav.\nYth esa maw aradar, Dyck, ow tos ajy dh’agan park prës ha prës rag mora i’n ke. Pàn wrella debry myns esa ewl dhodho, ev a vydna gwary gans an ebylyon an pëth o henwys “sport” ganso ev, ow tôwlel gwelyny ha meyn wàr aga fydn rag gwil dhedhans ponya. Nyns en ny meur troblys ganso, rag y hyllyn ny ponya pell dhyworto, mès traweythyow y whrug neb men gweskel ha hùrtya.\nUdn jëdh yth esa an maw ow qwary indelma, heb godhvos bos an mêster i’n nessa gwel; saw otta ev ena, owth aspia orth an pëth a happya. Dres an ke ev a labmas heb let, ha cachya Dyck er y vregh, ha gwil boxas wàr y scovarn, may wrug hedna uja dre bain. Kettel wrussyn ny gweles an mêster, ny a bonyas in nes rag meras pynag oll a wharva.\n“Dregyn!” yn medh, “dregyn! yw helghya an ebylyon. Nyns yw an kensa tro, nag an secùnd tro naneyl; saw an dewetha tro a vëdh hy, heb mar. Dar! kebmer dha vona ha mos tre; nyns eus whans vëth dhybm a'th cafos i’m bargen tir nefra namoy.” Ytho ny welsyn ny Dyck arta, bythqweth.\nDanyel coth, an gwas esa ow mentêna an vergh, o maga clor avell agan mêster, ytho ny oll o gwydn agan bÿs.\nada·r prep apart from\nalaw col water-lilies\na’y wroweth phr lying [down]\nbanken f bankednow bank\nbeawty m beauty\nbolùnjeth m will\nboxas m boxesow cuff, blow\nbrodn col rushes\nbÿth adv never (reinforced negative)\ncarrvil ‖ m carvilas cart-horse\ncryhias v neigh, whinny\ndëdhweyth adv in the daytime\ndor plynsys m plantation\ndregyn m mischief, harm\ndùches f dùchesow duchess\nebol m ebylyon colt\nflehyk m flehesygow little child\nfrosek adj running\ngobonya v trot\ngwels col = glaswels\nhendas m hendasow grandfather\nhenvam f henvabmow grandmother\nin nes dhe2 prep = in ogas dhe\nkewÿth col hedge[row]\nmaga5 adv so, as\nmen adj see yn fen\nmentêna v look after (animals)\nmêthryn v feed (a youngster with milk)\nmora v no inflection gather blackberries\nnosweyth adv in the evening\npôtyans m kicking\nsabwëdh ‖ col fir trees\nshowr a2 phr a lot of\ntrigva f trigvaow dwelling, home


Niverow 33 (ABK) - Bible Society\nNiverow 33 ABK\nBerrskrif a Gerdhow Ysrael wosa Gasa Ejyp\n1An re ma yw kerdhow mebyon Ysrael, pan ethons yn-mes a bow Ejyp herwydh aga luyow yn-dann leuv Moyses hag Aron. 2Moyses a skrifas oll aga diberthvaow dre worhemmynn an ARLOEDH; ha'n re ma yw aga herdhow war-lergh aga diberthvaow. 3I eth yn-kerdh a-dhiworth Rameses y'n kynsa mis, y'n pymthegves dydh a'n kynsa mis; y'n jydh wosa an pask mebyon Ysrael eth yn-mes gans leuv ughel yn golok an Ejyptianys oll, 4ha'n Ejyptianys owth ynkleudhyas pub kynsa-genys, re bia gweskys yn aga mysk gans an ARLOEDH; war aga duwow ynwedh an ARLOEDH a wrug breusow.\n5Ytho mebyon Ysrael eth yn-kerdh a-dhiworth Rameses, ha kampya yn Sukkoth. 6Hag i eth yn-kerdh a-dhiworth Sukkoth, ha kampya yn Etham, usi war amal an gwylvos. 7Hag i eth yn-kerdh a-dhiworth Etham ha treylya war-dhelergh dhe Pihahiroth, usi a'n howldrevel dhe Baal-sefon; hag i a gampyas a-rag Migdol. 8Hag i eth yn-kerdh a-dhiworth Hahiroth, ha tremena dres mysk an mor bys y'n gwylvos, hag i eth yn hyns a dri dydh yn gwylvos Etham, ha kampya yn Mara. 9Hag i eth yn-kerdh a-dhiworth Mara, ha dos dhe Elim; dhe Elim yth esa dewdhek fenten dhowr ha deg palmwydhenn ha tri-ugens, hag i a gampyas ena. 10Hag i eth yn-kerdh a-dhiworth Elim ha kampya ryb an Mor Rudh. 11Hag i eth yn-kerdh a-dhiworth an Mor Rudh, ha kampya yn gwylvos Sin. 12Hag i eth yn-kerdh a-dhiworth gwylvos Sin ha kampya yn Dofka. 13Hag i eth yn-kerdh a-dhiworth Dofka, ha kampya yn Alush. 14Hag i eth yn-kerdh a-dhiworth Alush, ha kampya yn Refidim le nag esa dowr dhe eva dhe'n bobel. 15Hag i eth yn-kerdh a-dhiworth Refidim, ha kampya yn gwylvos Sinay. 16Hag i eth yn-kerdh a-dhiworth gwylvos Sinay, ha kampya yn Kibroth-hattaava. 17Hag i eth yn-kerdh a-dhiworth Kibroth-hattaava, ha kampya yn Haseroth. 18Hag i eth yn-kerdh a-dhiworth Haseroth, ha kampya yn Rithma. 19Hag i eth yn-kerdh a-dhiworth Rithma, ha kampya yn Rimmon-peres. 20Hag i eth yn-kerdh a-dhiworth Rimmon-peres, ha kampya yn Libna. 21Hag i eth yn-kerdh a-dhiworth Libna, ha kampya yn Rissa. 22Hag i eth yn-kerdh a-dhiworth Rissa, ha kampya yn Kehelatha. 23Hag i eth yn-kerdh a-dhiworth Kehelatha, ha kampya war venydh Shefer. 24Hag i eth yn-kerdh a-dhiworth menydh Shefer, ha kampya yn Harada. 25Hag i eth yn-kerdh a-dhiworth Harada, ha kampya yn Makheloth. 26Hag i eth yn-kerdh a-dhiworth Makheloth, ha kampya yn Tahath. 27Hag i eth yn-kerdh a-dhiworth Tahath, ha kampya yn Teragh. 28Hag i eth yn-kerdh a-dhiworth Teragh, ha kampya yn Mithka. 29Hag i eth yn-kerdh a-dhiworth Mithka, ha kampya yn Hashmona. 30Hag i eth yn-kerdh a-dhiworth Hashmona, ha kampya yn Moseroth. 31Hag i eth yn-kerdh a-dhiworth Moseroth, ha kampya yn Bene-yaakan. 32Hag i eth yn-kerdh a-dhiworth Bene-yaakan, ha kampya yn Hor-haggidgad. 33Hag i eth yn-kerdh a-dhiworth Hor-haggidgad, ha kampya yn Yotbatha. 34Hag i eth yn-kerdh a-dhiworth Yotbatha, ha kampya yn Abrona. 35Hag i eth yn-kerdh a-dhiworth Abrona, ha kampya yn Esyon-geber. 36Hag i eth yn-kerdh a-dhiworth Esyon-geber, ha kampya yn gwylvos Sin (henn yw, Kadesh). 37Hag i eth yn-kerdh a-dhiworth Kadesh, ha kampya yn menydh Hor, war amal pow Edom.\n38Hag Aron an oferyas a yskynnas menydh Hor orth gorhemmynn an ARLOEDH, hag a verwis ena, y'n dew-ugensves blydhen wosa mebyon Ysrael dhe dhos yn-mes a bow Ejyp, y'n kynsa dydh a'n pympes mis. 39Hag Aron a'n jeva kans bloedh ha dew warn ugens pan verwis war venydh Hor.\n40Ha'n Kananyas, myghtern Arad, esa trigys y'n Negeb yn pow Kanan, a glewas a dhevedhyans mebyon Ysrael.\n41Hag i eth yn-kerdh a-dhiworth menydh Hor, ha kampya yn Salmona. 42Hag i eth yn-kerdh a-dhiworth Salmona, ha kampya yn Punon. 43Hag i eth yn-kerdh a-dhiworth Punon, ha kampya yn Oboth. 44Hag i eth yn-kerdh a-dhiworth Oboth, ha kampya yn Iye-abarim, yn tiredh Moab. 45Hag i eth yn-kerdh a-dhiworth Iyim, ha kampya yn Dibon-gad. 46Hag i eth yn-kerdh a-dhiworth Dibon-gad, ha kampya yn Almon-diblathaym. 47Hag i eth yn-kerdh a-dhiworth Almon-diblathaym, ha kampya yn menydhyow Abarim, a-dherag Nebo. 48Hag i eth yn-kerdh a-dhiworth menydhyow Abarim, ha kampya yn plenys Moab ryb Yordan a-dal Yeriko; 49i a gampyas ryb an Yordan a-dhiworth Beth-yeshimoth bys yn Abel-shittim yn plenys Moab.\n50Ha'n ARLOEDH a leveris dhe Moyses yn plenys Moab ryb Yordan a-dal Yeriko: 51Kows orth mebyon Ysrael ha lever dhedha: Pan dremenowgh dres an Yordan bys yn pow Kanan, 52ena hwi a wra fesya oll trigoryon an tir a-dheragowgh, ha distrui aga meyn gravys, ha distrui oll aga imajys teudh, ha disevel oll aga thylleryow ughel; 53ha hwi a gemmer an tir yn perghennogeth ha triga ynno, rag my re ros an tir dhywgh dh'y berghenna. 54Hwi a wra ranna an tir rag eretons gans tewlel prenn herwydh agas teyluyow; dhe loeth bras hwi a re eretons bras, ha dhe loeth byghan hwi a re eretons byghan; dhe neb a goettho an prenn, henna a vydh dhodho; herwydh loethow agas tasow hwi a wra herya. 55Mes mar ny fesyowgh trigoryon an tir a-dheragowgh, ena an re anedha a esowgh dhe wortos a vydh avel dreyn yn agas lagasow ha pigow yn agas tenwennow, hag i a'gas trobel y'n tir may fydhydh trigys. 56Ha my a wra dhywgh hwi par dell dybis gul dhedha i.


1 Myghternedh18 ABK\n20Ytho Ahab a dhannvonas dhe oll an Ysraelysi, ha kuntell an brofoesi dhe venydh Karmel. 21Ena Elias a dheuth ogas dhe oll an bobel, ha leverel, ‘Pes termyn a vynnowgh kloppya yntra dew dybyans? Mars yw an ARLOEDH Duw, holyewgh ev; mes mars yw Baal, ena holyewgh ev.’ Mes ny worthybis an bobel ger dhodho. 22Ena Elias a leveris dhe'n bobel, ‘My, my ow honan, yw gesys profoes an ARLOEDH; mes profoesi Baal yw peswar kans ha hanter-kans. 23Gas dhedha ytho ri dhyn dew lodhen; gas dhedha dewis unn lodhen dh'aga honan, y dreghi dhe demmyn, ha'y worra war an prenn, mes heb enowi tan. 24Ena gelwewgh war hanow agas duw ha my a elow war hanow an ARLOEDH; an duw neb a worthyp dre dan, ev yw Duw.’ Oll an bobel a worthybis, ‘Kewsys yn ta yw!’ 25Ena Elias a leveris dhe brofoesi Baal, ‘Dewisiwgh dh'agas honan onan a'n lodhnow ha'y bareusi yn kynsa, rag hwi yw niverus; ena gelwewgh war hanow aga duw, mes na enowewgh tan.’ 26Ytho i a gemmeras an lodhen a veu res dhedha, y bareusi, ha gelwel war hanow Baal a'n myttin bys yn hanter-dydh, ow kria, ‘A Baal, gorthyp dhyn!’ Mes nyns esa lev, ha nyns esa gorthyp. Hag i a lammas a-dro dhe'n alter re wrussons. 27Dhe hanter-dydh Elias a's skornyas, ow leverel, ‘Kriewgh ughella, rag ev yw duw; poken yma ev owth ombrederi, poken ev re omdennas, poken yma ev ow vyajya. Martesen yma ow koska ha res yw gul dhodho difuna.’ 28Ena i a grias ughella, ha dell o aga usadow, i a omdroghas gans kledhedhyow ha guwow bys pan frosas an goes warnedha. 29Pan dremenas hanter-dydh, i a vuskegis bys yn termyn offrynn an greun, mes nyns esa lev, na gorthyp, na nyns esa nagonan ow koslowes.\n36Pan dheuth termyn offrynn an greun, an profoes Elias a dheuth nes ha leverel, ‘A ARLOEDH, Duw Abraham, Ysak, hag Ysrael, bedhes godhvedhys an jydh ma dha vos Duw yn Ysrael, hag ow bos dha was, ha my dhe wul oll an taklow ma orth dha arghadow. 37Gorthyp dhymm, A ARLOEDH, gorthyp dhymm, mayth aswonno an bobel ty, A ARLOEDH, dhe vos Duw, ha ty dhe dreylya aga holonn arta war dhe lergh.’ 38Ena tan an ARLOEDH a dhiyskynnas ha kowlleski an offrynn leskys, an prenn, an veyn, ha'n doust, ha hwath a lapyas an dowr esa y'n ganel. 39Pan y'n gwelas oll an bobel, i a goedhas war aga fas ha leverel, ‘An ARLOEDH, ev yw Duw, an ARLOEDH, ev yw Duw.’ 40Elias a leveris dhedha, ‘Dalghennewgh profoesi Baal; na esiwgh nagonan anedha dhe dhiank.’ Ena i a's dalghennas; hag Elias a's dros dhe nans Kishon, ha'ga ladha ena.


Askorra - Wikipedia\nLinen-geskorra yn weythva Ford yn 1913.\nAskorra yw gwrians gwara a dhevnydhyow kriv der an us a lavur, jynnys ha toulys, keffrys hag argerdhow kymyk po bewoniethel. Rann chyf an nessa ranngylgh a'n erbysiedh yw. An ger yw devedhys an ragelven 'as-' ha'n verb 'gorra'.\nAn term a yll styrya efander a wrians denel, a greftweyth gwrys gans krefter unnik dhe daklow ugheldek, mes yth yw usys dre vras dhe styrya desin diwysyansek may ma devnydhyow kriv a'n kynsa ranngylgh treusfurvys yn gwara gorfennys gans kowrogeth. An gwara ma a yll bos gwerthys dhe wrioryon erel rag gul askorrasow erel hag yw moy komplek (kepar ha jynnys-ebron, darbar mayni, mebel, daffar sport po degadoryon), po lesrynnys der an tressa diwysyans dhe usyoryon ha konsumyoryon (dell yw usys der gowlwerthoryon a's gwerth dhe dhaskwerthoryon a's gwerth dhe brenoryon).\nYn termyn eus passys, askorrasow o gwrys dre leuv. Y'n jydh hedhyw, an brassa rann a sodhow askorra yw chanjys dhe vos gwrys gans jynnys awtomatek. An re ma a askorr lies gweyth uskissa hag a bris isella ages dell yll tus. An rann gylgh askorra yw kelmys gans ynjynorieth ha diwysyans.


Augusta Ada King, Countess of Lovelace (10ves Mis Kevardhu 1815 – 27ves Mis Du 1852) a skrifas an kynsa towlen jynn-amontya y'n bys.\n10 Kevardhu 1815\n27 Du 1852\na kanker an brys\nawgrymer, towlenner, prydydh, amontyoriether, deviser, treylyer, skrifer, jynner, aristocrat\nWilliam King-Noel, 1a Yurl a Lovelace\nAnne Blunt, 15ves Barones Wentworth, Ralph King-Milbanke, 2a Yurl a Lovelace, Byron King-Noel, Isyurl Ockham\nSkrifer sowsnek o Lovelace. Hi a dheuth ha bos an kynsa towlenner jynn-amontya y'n bys. Hi a skrifas an dowlen rag jynn-amontya jynnweythek Charles Babbage, "The Analytical Engine" ("An Jynn Dielvennus"), yn 1844. Hi a skrifas an kynsa awgrym dhe vos argerdhys gans jynn.\nYntra 1842 ha 1843, hi a dreylyas erthygel gans kalkor Italek Luigi Menabrea war an jynn. Hi a geworras hy notennow dhodho. Yma y'n notennow ma an kynsa towlen jynn-amontya, dell brederyn. Homm o awgrym kodennys rag bos argerdhys gans jynn. Kyn nag o gwrys jynn Babbage, notennow Lovelace yw posek yn istori a-varr jynnow-amontya. Hi a gonvedhas y halsa jynnow-amontya gul moy ages rekna po niver-densel hepken. Re erel, yn aga mysk Babbage y honan, a oberas gans an galladewderyow rekna hepken.\nHi a veu genys an 10ves Mis Kevardhu, 1815. Hi o an unnsel flogh herwydh lagha a Arlodh Byron hag Anne Isabella Milbanke. Ny aswonnis hi hy thas awos ev dhe verwel pan o hi naw bloodh. Prydydh o ev. Hy mamm o esel an vrentynyon. Dyskys o Lovelace tre. Ha hi benyn yowynk, awgrym o dhe les dhedhi, yn rann awos Babbage.\nDemedhys veu Lovelace gans William King yn 1835. Yth esa tri flogh dhedha.\nYn skon, hi a godhas klav gans kolera, mes hi a dreusvewas an klavder. Yth esa asthma ha kudynnyow goi warnedhi ynwedh. Hi a usyas koskles avel paynladher hag, awos hemma, hi a dheuth ha bos keth dhedha. Hi a verwis a ganker an brys, yn Loundres, an 27ves Mis Du 1852.\nPortrayans Ada Lovelace\nLeghen las rag Lovelace yn Loundres\nLast edited on 1 Du 2021, at 20:09\nDiwettha golegyans an folen ma a veu an 1 Du 2021, dhe 20:09.


Haggay 1 (ABK) - Bible Society\nAn ARLOEDH a Ergh Dastrehevyans an Tempel\n1Y'n nessa blydhen a Darius an myghtern, y'n hweghves mis, yn kynsa dydh an mis1:1 An 29ens a vis-Est, 520 kyns Krist. y teuth ger an ARLOEDH der an profoes Haggay dhe Zerubbabel, mab Shealtiel, governour Yuda, ha dhe'n arghoferyas Yoshua, mab Yosedek, ow leverel, 2Yndellma y lever ARLOEDH an luyow, ow leverel: An dus ma a lever, ‘Nyns yw an termyn devedhys, an termyn may koedh dhe ji an ARLOEDH bos drehevys.’ 3Ena y teuth ger an ARLOEDH der an profoes Haggay, ow leverel: 4Yw hemma termyn ragowgh hwi dhe driga yn agas chiow pannellys, pan yw an chi ma magor? 5Lemmyn ytho yndellma y lever ARLOEDH an luyow: Prederewgh a'gas fordhow. 6Hwi a hasas kemmys, ha doen boghes tre; hwi a dheber mes nyns eus lowr dhywgh; hwi a yv mes ny omvedhwowgh; hwi a omwisk mes nyns yw denvyth toemm; ha'n re neb a dhendil gober a dhendil gober yn yalgh gans tell.\n7Yndellma y lever ARLOEDH an luyow: Prederewgh a'gas fordhow. 8Yskynnewgh an menydh ha dri prenn ha drehevel an chi may kyffiv plesour ynno ha bos enorys, yn-medh an ARLOEDH. 9Hwi a hwilas kemmys, hag otta, boghes; ha pan y'n dresowgh tre my a'n hwythas dhe-ves. Prag? yn-medh ARLOEDH an luyow. Rag ow chi yw magor, ha hwi a boen, peub dh'y ji y honan. 10Rakhenna an nev a-ughowgh a skon an gluth, ha'n dor y drevas. 11Ha my a elwis rag syghor war an tir, war an menydhyow, ha war an ys, war an gwin nowydh, ha war an oyl, ha war an pyth a wra an dor y dhri mes, war dus, ha war warthek ha war oll an askorr a lavur diwleuv.\nAn Bobel a Obay Arghadow an ARLOEDH\n12Ena Zerubbabel mab Shealtiel ha'n arghoferyas Yoshua mab Yosedek, gans oll remenant an bobel, a obayas lev an ARLOEDH aga Duw, ha geryow an profoes Haggay, dell y'n dannvonsa an ARLOEDH aga Duw, ha'n bobel a gemmeras own a-dherag an ARLOEDH. 13Ena Haggay, kannas an ARLOEDH, a dherivas messaj an ARLOEDH dhe'n bobel, ow leverel: Yth esov genowgh yn-medh an ARLOEDH. 14Ha'n ARLOEDH a wrug dhe spyrys Zerubbabel mab Shealtiel, governour Yuda, difuna, ha spyrys an arghoferyas Yoshua, mab Yosedek, ha spyrys oll remenant an bobel; hag i a dheuth hag oberi yn chi ARLOEDH an luyow, aga Duw, 15y'n peswora dydh warn ugens y'n hweghves mis, y'n nessa blydhen a Darius an myghtern.1:15 An 21ens a vis-Gwynngala 520 kyns Krist.


1Lemmyn y'n peswora dydh warn ugens a'n mis ma mebyon Ysrael a veu kuntellys war-barth gans penys, hag yn yskar ha gans pri war aga fenn. 2Ha has Ysrael a dhibarthas dhiworth estrenyon oll, ha sevel ha konfessya aga feghosow, ha kammweythresow aga thasow. 3I a sevis yn-bann yn aga savla ha lenna mes a lyver lagha an ARLOEDH aga Duw rag kwarter an jydh, ha rag kwarter arall i a gonfessyas, ha gordhya an ARLOEDH aga Duw. 4Ena Yeshua ha Bani, Kadmiel, Shebania, Bunni, Sherebia, Bani arall ha Kenani a sevis war risyow an Levysi, hag i a grias ughel aga lev dhe'n ARLOEDH aga Duw. 5Yn eur na an Levysi, Yeshua ha Kadmiel, Bani, Hashabneya, Sherebia, Hodia, Shebania ha Pethahia, a leveris, ‘Sevewgh yn-bann ha bennigewgh an ARLOEDH agas Duw bys vykken ha bynnari; ha bennigys re bo dha hanow gloryus, yw ughelhes dres pub bennath ha gormola.


Nebes Geryow Kernewek: An Tav_s Kern___k y’n term_n a dh__\nRoberts henwys Pennjustis\nFatell vynnyn ni lenwel an gwagleow y’gan towlenn yethek? Honn o testenn an kuntelles synsys yn Kernow dy’ Sadorn, konsevys avel kynsa rann a gevres a guntellesow blydhynyek rag keskewsel a studh ha tenkys an taves Kernewek. Yth esov vy hwath ow hwilas pella derivadow a’n kuntelles, mes ny welis travydh a-dro dhodho dyllys y’n Gesroesweyth po y’n paperyow-nowodhow. Unn koweth neb eth di re skrifas dhymm ha leverel na veu travydh poes ervirys dhe’n kuntellys dy’ Sadorn, mes nyns en vy sowdhenys der an nowodhow ma.\nHerwydh ow howeth, yth esa y’n myttin tri areth gans kannasow dhiworth Kembra, Alban, ha Manow, pubonan anedha ow kewsel a dowlenn yethek y vro y honan. Wosa li, an woslowysi a wrug diberth rag formya lies bagas-keskows, pubonan gans testenn arbennik: arwoedhow diwyethek, Kernewek y’n media, Kernewek yn adhyskans, ha dewis/gwruthyl furv savonek ha soedhogel rag an taves. Wosa henna, an woslowysi a omguntellas arta rag klywes sywyansow an keskowsow yn pub bagas.\nYma unn dra koynt a verkyas ow howeth: dell hevelis dhodho, yth esa lies den orth an kuntelles heb godhvos vydh a’n yeth Kernewek. Yn unn fordh, splann yw gweles bos hwans dhe dus heb Kernewek a dhyski moy a studh an yeth y’n jydh hedhyw. Mes yn fordh arall, drefenn na wodhya an dus ma meur a istori agan taves, res o styrya lies tra selyek dhedha, ha martesen nyns esa spas lowr may halla an Gernewegoryon freth keskewsel a daklow moy poes.\nNyns yw hemma derivas soedhogel a’n kuntelles -- ny wonn a po neppyth a’n par na dyllys -- mes martesen y fydh dhe-les dhe dus kepar ha my na yllens mos di yn person. Dell hevel, nyns o dydh istorek rag agan taves! Mes ni a wel an pyth a syw. Ha my a vynn dyllo pella kedhlow a’n hwarvos pan y’s degemmerav.\nPostys gans Benjamin Bruch dhe 23:12.


Salmow 78 (ABK) - Bible Society\nSalmow 78 ABK\nMaskil a Asaf.\n1Goslowewgh orth ow lagha, ow fobel;\nplegyewgh agas skovarn dhe lavarow ow ganow.\n2My a iger ow ganow yn parabolenn,\nmy a lever lavarow tewl a'n termyn koth;\n3An re a glewsyn hag a wodhven,\nhag a dherivas agan tasow dhyn ni.\n4Ny's kelyn rag aga fleghes,\now terivas dhe'n henedh a dheu\ngormola an ARLOEDH,\ny nerth ha'y varthusyon a wrug ev.\n5Rag ev a fastyas dustuni yn Yakob,\nhag a ros lagha dhe Ysrael\na worhemmynnis dh'agan tasow,\nma's deriffens orth aga fleghes;\n6ma's godhve an henedh a dho,\nan fleghes a vedha genys,\nrag may saffens ha'ga derivas dh'aga fleghes.\n7Rag may hworrens aga threst yn Duw\nha ma nag ankoffens gwriansow Duw,\nmes gwitha y worhemmynnow;\n8Ha ma na vens avel aga thasow,\nhenedh gorth ha dislen;\nhenedh na veu fyrv aga holonn,\nha nag esa aga spyrys len gans Duw.\n9Kepar ha mebyon Efraym, ervys hag ow toen gwaregow,\nneb a dreylyas aga heynow yn dydh an gas.\n10Ny synsons kevambos Duw,\nmes i a skonyas a gerdhes yn y lagha ev;\n11Owth ankevi y wriansow ev,\nha'y varthusyon a dhiskwedhsa orta.\n12Taklow marthys a wrug ev yn golok agan tasow\nyn pow Ejyp, yn gwel Soan.\n13Ev a rannas an mor, hag a wrug dhedha tremena dredho;\nev a wrug dhe'n dowrow sevel kepar ha graghell.\n14Ha dydhweyth ev a's hembronkas gans kommolenn,\nha dres an nos gans golow tan.\n15Ev a folsas an karregi y'n difeyth,\nhag a ros diwes dhedha, kepar ha pan dheffa yn-mes a dhownderyow meur.\n16Ev a dhros frosow yn-mes a'n garrek\nhag a wrug dhe dhowrow dewraga kepar hag avonyow.\n17Byttegyns i a beghas dhe voy er y bynn,\nha serri an Ughella y'n difeyth.\n18I a brovas Duw yn aga holonn,\now kovynn boes rag aga ewl.\n19Hag i a gewsis erbynn Duw, ow leverel,\n‘A yll Duw pareusi moes y'n difeyth?\n20Otta, ev a weskis an garrek may tewragas an dowrow,\nha'n frosow a fennas.\nMes a yll ev ri bara ynwedh,\npo darbari kig dh'y bobel?’\n21Ytho an ARLOEDH a glewas hemma, hag a sorras;\ntan o enowys yn Yakob,\nha konnar a sordyas erbynn Ysrael,\n22drefenn na gryssons yn Duw\nna fydhya yn y selwyans ev.\n23Ytho ev a worhemmynnis dhe'n kommol a-vann\nhag igeri darasow nev;\n24hag ev a asas manna dhe goedha warnedha avel glaw, ma'n depprens,\nhag a ros dhedha ys an nevow.\n25Ytho tus a dhybris bara eledh;\nev a dhannvonas dhedha lanwes a voes.\n26Ev a wrug dhe wyns an howldrevel hwytha y'n nevow,\nha der y nerth ev a dhros gwyns an dyghow.\n27Ev a wrug dhe gig koedha warnedha avel doust,\nhag ydhyn askellek kepar ha tewes an mor.\n28Hag ev a asas dhedha koedha yn mysk aga thyldow,\na-dro dh'aga annedhow.\n29Ytho i a dhybris hag yth ens i lenwys yn ta,\nrag ev a ros dhedha an pyth a yeunsons;\n30Kyns i dhe dreylya dhe-ves dhiworth aga ewl,\nha'n boes hwath yn aga ganow,\n31konnar Duw a dheuth warnedha,\nha ladha an re vrassa anedha,\nha gul dhe flour Ysrael koedha.\n32Yn despit dhe oll hemma, i a beghas hwath,\nha ny gryssons yn y varthusyon ev.\n33Rakhenna ev a wrug dh'aga dydhyow tremena yn euveredh\nha'ga blydhynyow yn euth.\n34Pan y's ladhas, i a'n hwilas;\nhag i a dreylyas ha hwilas Duw yn tiwysyk.\n35Hag i a borthas kov Duw dhe vos aga harrek,\nha Duw Ughella, dhe vos aga dasprenyas.\n36Byttegyns i a'n feklas gans aga ganow,\nhag a wowleveris dhodho gans aga thaves\n37Rag nyns o aga holonn fast ganso,\nha nyns ens i len yn y gevambos.\n38Mes ev, leun a druedh,\na avas aga hammweyth\nha ny's distruis.\nHa lieskweyth ev a dreylyas dhe-ves y sorr\nha ny wrug dhe oll y gonnar difuna.\n39Rag ev a borthas kov i dhe vos kig,\nha gwyns a dremen, ha ny dhehwel.\n40Ass wrussons i sevel lieskweyth er y bynn y'n difeyth\nha grevya dhodho y'n gwylvos!\n41I a dreylyas, ha previ Duw yn aga holonn,\nha paynya an Sans a Ysrael.\n42Ny borthsons kov a'y leuv,\nnag a'n jydh ma's dasprenas dhiworth an eskar;\n43Fatell wrussa ev y arwoedhyow yn Ejyp,\nha'y varthusyon yn gwel Soan.\n44Ev a dreylyas aga goverow dhe woes,\nha'ga frosow, ma nag effens anedha.\n45Ev a dhannvonas hesow a gelyon yn aga mysk, a's devoryas,\nha kwilkynyow, a's distruis.\n46Ev a ros aga threvasow dhe'n pryv,\nha'ga lavur dhe'n lokust.\n47Ev a dhistruis aga gwinbrennyer gans keser,\nha'ga sykaminwydh gans rew.\n48Ev a asas aga gwarthek dhe'n keser,\nha'ga flokkys dhe'n lughes.\n49Ev a dhellos warnedha y sorr fers,\nsorr, ha koler, hag anken,\nha dannvon tebel eledh yn aga mysk.\n50Ev a dharbaris hyns dh'y sorr,\nha ny withas aga enev rag ankow,\nmes ev a ros aga bewnans dhe'n pla;\n51Hag ev a weskis pub kynsa-genys yn Ejyp,\nkynsa frut aga nerth yn tyldow Ham.\n52Mes y bobel y honan, ev a's dros yn-mes avel deves,\nha'ga ledya y'n difeyth avel flokk.\n53Ev a's ledyas yn sawder, ma nag ownsons;\nmes an mor a gudhas aga eskerens.\n54Ev a's dros dhe or y sentri,\ndhe'n menydh a brenas gans y leuv dhyghow.\n55Hag ev a bellhas an kenedhlow a-dheragdha,\nhag a's rannas dhedha yn ertach,\nha gul dhe loethow Ysrael triga yn aga thyldow i.\n56Mes i a brovas hag a sorras Duw Ughella,\nha ny synsons y dhustuniow;\n57Mes i a gildennas hag omdhegi yn fals avel aga thasow;\ni a dreylyas a-denewen avel gwarak lows.\n58Rag i a'n sorras gans aga thylleryow ughel,\nhag a wrug dh'y avi sevel der aga imajys gravys.\n59Pan glewas Duw hemma, serrys veu,\nhag ev a dhispresyas Ysrael yn feur.\n60Ytho ev a forsakyas an tabernakel yn Shilo,\nan tylda a worrsa yn mysk mab-den.\n61Ev a dhelivras y nerth dhe gethneth,\ny wolewder dhe leuv an eskar.\n62Hag ev a ros y bobel dhe'n kledha,\nhag a sorras orth y ertach.\n63Tan a dhybris aga thus yowynk,\nha ny veu aga maghtethyon res yn demmedhyans.\n64Aga oferysi a veu ledhys gans an kledha,\nha ny gynis aga gwedhwesow.\n65Ytho an Arloedh a dhifunas avel onan ow sevel yn-mes a gosk,\nkepar ha breselyas ow karma wosa gwin.\n66Ev a weskis y eskerens war-tu delergh,\nhag a ros disenor dhedha bynitha.\n67Ev a skonyas tylda Yosep,\nha ny dhewisas loeth Efraym;\n68Mes ev a dhewisas loeth Yuda,\nmenydh Sion, a gara.\n69Hag ena ev a dhrehevis y sentri mar ughel avel an nevow,\navel an nor re fastyas bynitha.\n70Hag ev a dhewisas Davydh y was\nhag a'n kemmeras yn-mes a gorlannow an deves.\n71Ev a'n dros dhiworth an deves esa ow tena,\ndhe vaga Yakob y bobel\nhag Ysrael y ertach.\n72Ytho ev a's gwithas gans kolonn lan;\nhag ev a's bugelyas herwydh sleyghneth y dhiwleuv.


All Health Care Professionals Near Pomeroy, Pennsylvania\n23 listings were found within 10255075100200 mikm of Pomeroy, Pennsylvania\napprox. 8.8 mi from Pomeroy, Pennsylvania\napprox. 12.8 mi from Pomeroy, Pennsylvania\napprox. 13 mi from Pomeroy, Pennsylvania\napprox. 13.7 mi from Pomeroy, Pennsylvania\napprox. 14.2 mi from Pomeroy, Pennsylvania\napprox. 15.1 mi from Pomeroy, Pennsylvania\napprox. 15.6 mi from Pomeroy, Pennsylvania\napprox. 15.7 mi from Pomeroy, Pennsylvania\napprox. 19.6 mi from Pomeroy, Pennsylvania\napprox. 20.1 mi from Pomeroy, Pennsylvania\napprox. 20.5 mi from Pomeroy, Pennsylvania\napprox. 20.6 mi from Pomeroy, Pennsylvania\napprox. 21.5 mi from Pomeroy, Pennsylvania\napprox. 22.2 mi from Pomeroy, Pennsylvania\napprox. 22.7 mi from Pomeroy, Pennsylvania\napprox. 22.9 mi from Pomeroy, Pennsylvania\napprox. 23.1 mi from Pomeroy, Pennsylvania\napprox. 23.2 mi from Pomeroy, Pennsylvania\napprox. 23.9 mi from Pomeroy, Pennsylvania\napprox. 24.2 mi from Pomeroy, Pennsylvania


20Ha my ow kewsel hag ow pysi, hag ow yes ow feghes ha peghes ow fobel Ysrael, hag ow profya ow aspysadow a-rag an ARLOEDH ow Duw, a-barth menydh sans ow Duw; 21pan esen ow leverel ow fysadow, an gour Gabriel, neb re welsen kyns y'n welesigeth, a dheuth dhymm ow nija uskis orth prys offrynn an gorthugher. 22Ev a dheuth dhe gewsel genev, ow leverel,9:22 Ow sywya an Septuagint. Ebrow Hag ev a wrug vri, ha kewsel genev, ha leverel. ‘A Daniel, devedhys ov yn-mes rag ri dhis furneth dhe gonvedhes. 23Orth dalleth dha aspysadow, ger a dheuth yn-mes, ha devedhys ov dh'y dherivas dhis, rag meurgerys os; ytho gwra vri a'n ger ha konvedh an welesigeth:\n24‘Deg seythun ha tri-ugens yw ervirys rag dha bobel, ha rag dha sita sans, rag gorfenna an treuspass, rag gorra sel war beghes, ha gul prenedh rag kammweyth; rag dro ewnder hag a dhur bys vykken, ha selya an welesigeth profoesek, ha rag untya an tyller an moyha sans. 25Godhvydh ytho ha konvedhes: a-dhia dhyllans an ger rag daswul ha dastrehevel Yerusalem bys devedhyans an pryns untys, y fydh seyth seythunweyth; ha dre dhiw seythun ha tri-ugens y fydh dastrehevys gans plenys ha gans pollgleudh, mes yn prys a ankres. 26Ha wosa an dhiw seythun ha tri-ugens, an den untys a vydh treghys dhe-ves, ha ny'n jevydh travyth; ha pobel an pryns usi ow tos a wra distrui an sita ha'n sentri. Hy diwedh a dheu dre liv, ha bys y'n diwedh y fydh bresel, ha terroes yw ordenys. 27Ha fastya ambos a wra ev gans lies dre unn seythun; mes yn kres an seythun na y hwra ev dhe sakrifis hag offrynn hedhi; hag y'n tempel y fydh pyth kasadow an difeythter9:27 hag y'n tempel y fydh pyth kasadow an difeythter: Ow sywya an Septuagint ha'n Vulgat. Ebrow ha war askell taklow kasadow (y fydh) nebonan ow kawsya difeythter. bys may fo an diwedh ordenys diverys war an distruer.’


1Ena Yesu a gewsis dhe'n routhow ha dh'y dhyskyblon 2ow leverel, ‘An skribys ha'n Fariseow re esedhas war esedh Moyses. 3Rakhenna gwrewgh ha gwithewgh oll an taklow a leverons dhywgh,23:3 a leverons dhywgh: War-lergh re a'n dornskrifow a leverons dhywgh dhe witha. saw herwydh aga gweythresow na wrewgh: rag i a gews mes ny wrons. 4I a gelm beghyow poes ha kales dhe berthi23:4 War-lergh re a'n dornskrifow nyns usi omma an geryow ha kales dhe berthi. ha'ga gorra war dhiwskoedh tus, mes i aga honan ny vynnons aga remova gans aga bys. 5Oll aga oberow i a wra rag bos gwelys gans tus; rag i a ledanha aga fylakteriow ha hirhe pilennow aga gwisk.23:5 ha hirhe pilennow aga gwisk: War-lergh re a'n dornskrifow ha hirhe an pilennow. 6I a gar an penn-esedhow yn kevywiow ha'n penn-esedhow y'n synagys, 7ha salusyansow y'n marghasow, ha bos gelwys Rabbi23:7 Rabbi: War-lergh re a'n dornskrifow Rabbi, Rabbi. gans tus. 8Mes hwi, na bedhewgh gelwys Rabbi; rag onan yw agas dyskador23:8 agas dyskador: War-lergh re a'n dornskrifow agas dyskador, an Krist. hag oll hwi yw breder. 9Ha hwi na wrewgh gelwel denvyth y'n nor agas tas, rag onan yw agas Tas a nev. 10Ha na vedhewgh gelwys dyskadoryon, rag onan yw agas dyskador, an Krist. 11An moyha ahanowgh yw agas servont. 12Neb a omughelha a vydh dres isel, ha neb a omuvelha a vydh ughelhes.\n29‘Go-hwi, skribys ha Fariseow, falswesyon, rag hwi a dhrehav bedhow an brofoesi ha tekhe meyn kov an re wiryon, 30ha leverel, “A kwrellen ni bywa yn dydhyow agan tasow, ny vien kevrennek gansa ow skoellya goes an brofoesi.” 31Yndella yth owgh hwi dustunioryon er agas pynn agas honan, hwi dhe vos mebyon an re a ladhas an brofoesi. 32Lenwewgh ytho musur kammweyth agas tasow. 33Hwi serf! Hwi askorr nadres! Fatell yllowgh diank dhiworth breus ifarn?23:33 ifarn: Greka Gehenna. 34Rakhenna, otta, my a dhannvon dhywgh profoesi ha tus fur ha skribys: re anedha hwi a's ladh ha'ga krowsya, ha skorjya re a wrewgh yn agas synagys ha'ga helghya a sita dhe sita; 35may teffo warnowgh an goes gwiryon oll a veu skoellys war an bys, a-dhiworth goes Abel gwiryon bys yn goes Zakaria mab Barakia, neb a ledhsowgh ynter an tempel ha'n alter. 36Yn hwir y lavarav dhywgh, oll an taklow ma a dheu war an henedh ma.


Te ha Tesednow: Pandra ero whei ow cül ? Neil (SWF L tg)\nPosted by Neil Kennedy at 11:11\nt 31 March 2020 at 17:38\nTheroma o lavurya et an chei vy. Nag eus whel gwir dhebm bes theroma o qweres tus erel gen nebes tacklow ha ma anjei o rei dhebm nebes mona rag hedna. Ma an kescoweth vy o lavurya et an keth rom gena vy 'della nag oma gen ow honan. Ma ev o lavurya rag tus a ujy gwul daffar rag an jynnow-amontya. Thew da ganjo fittya boos ha theroma o qwul an lestry. Terweythyow ero nei o moas dhe'n shop rag cawas boos. Ma ev o ponya hag o seny y gitar, ha theroma o seny an piano. Nag ew pur dihevel ort an termyn kens ragov vy, bes ma whans dhebm moas neb le pecarra an sinema po neb tre aral. Pur vian ew gan chei. Bes ma gan eghes dhe nei, e'n gwella pres.\nUnknown 31 March 2020 at 23:21\nRes yw dhybm lafurya😭. "Key worker" yth of. Me a garsa bos Gen ow teylu vy. Yma ow flehes vy ow deryvas dhybm "na yllyn nei remembra tasek drerason y bos dhe yn mes an jei yn fenough"😩.\nGeryow rag mona gen Nicholas in Kernowek Standard ...


Salmow 26 (ABK) - Bible Society\nSalmow 26 ABK\n1Breus vy, A ARLOEDH,\nrag my re gerdhas y'n tivlam,\nha my re drestyas y'n ARLOEDH heb trebuchya.\n2Hwither vy, A ARLOEDH, ha prov vy;\nassay ow lonethi ha'm kolonn.\n3Rag yma dha dregeredh a-dherag ow dewlagas,\nha my re gerdhas y'th wirder.\n4Ny esedhis vy gans koegyon,\nha ny gowethyav gans tus fekyl.\n5My re gasas kuntelles an dhrogoberoryon,\nha ny esedhav gans an debeles.\n6My a wolgh ow diwleuv yn gwiryonsys,\nha mos a-dro dhe'th alter, A ARLOEDH;\n7Ow kana kan a rasyans,\nhag ow terivas dha varthusyon oll.\n8ARLOEDH, my re garas trigva dha ji,\nan tyller mayth annedh dha wolewder.\n9Na guntell ow enev gans peghadoryon,\nna'm bewnans gans tus woesek;\n10Yma dregynn yn aga diwleuv,\nha'ga leuv dhyghow yw leun a falswobrow.\n11Ha my, my a gerdh heb namm;\ndaspren vy, ha bydh grassyes orthiv.\n12Ow throes a sev yn tyller kompes;\ny'n kuntellesow my a'th vennik, A ARLOEDH.


Sport yw, herwydh usadow, furv vyth a wari po gwrians fisegel (dre vras) kesstrivus a assay usya, mentena po gwellhe galadewder ha sleyneth ha ri plesour dhe gevrenogyon ha martesen didhan dhe viroryon.\nJohn Cawley a dewl Chris French yn omdowl kernewek, mis Me 2006\nPel arghans rag hurlya a Druru\nSports a yll gwellhe yeghes fisegel dre gemeres rann yn furv anformel po restrys. Yma kansow a sportys, a'n re yntra dew gesstriver dhe'n re gans kansow a gesstrivoryon yn kettermyn, po yn para po yn kesstrif avel unigynnow. Yn nebes sportys kepar ha resek, lies kesstrifer a yll kesstrivya, po yn kettermyn po an eyl wosa y gila, gans unn gwaynyer. Yn sportys erel, an kesstrif (fytt) yw yntra dew denewen, an eyl owth assaya dhe dremena y gila. Yn nebes sportys, kesskor yw alowys, yn nebes erel yma fordhow dhe assoylya an kesskor ha kavos gwaynyer ha kollor. Niver a gesstrifow a yll bos restrys yn tournays dhe henwel kampyor. Lies unyans sport a wra kampyor bledhynnyek dre restra gwariow yn seson kemmyn.\nDre vras, sport yw aswonys avel kevreyth a wriansow selys war athleteks fisegel po sleyneth fisegel. Nebes kesstrifow a amytt saw sportys a dhesedh dhe'n styr ma. Byttegyns, yma aswonvos dhe lies gwrians kesstrivus mes a-der fisegel avel sportys an brys. An Kessedhek Keswlasek Olympek a aswon gwydhbol ha bryj avel sportys bona fide, ha SportAccord, an kowethas keffrysyans keswlasek sportys, a aswon pymp sport di-fisegel: bryj, gwydhbol, draghtys, go ha xiangqi.\nHerwydh usadow, sport yw governys gans sett a rewlys dhe surhe kesstrif ewn hag alowa breus barghus a'n gwaynyer. Gwaynya a yll bos determys gans hwarvosow fisegel kepar ha skorya golyow po tremena linen yn kynsa. Ynwedh y hyll bos determys gans breusysi a wra skorya elvennow an gwrythyans sport, y'ga mysk taklow objetus po sojetus kepar ha gwrythyans teknegel po awenek.\nSport yw pennfenten bras a dhidhan rag miroryon. Sport a wra tenna bushys bras a dus dhe leow sport ha drehedhes moy a viroryon dre dharlesa. Kenwostla war sport yw gwrians kemmyn. An ger "sport" a dheu dre Sowsnek Kres a'n Frynkek Koth desport hag a styr "termyn syger".\nSport yn Kernow a yssyns dew sport nag yw kevys yn le vyth aral y'n bys marnas leow gans delanwes gonisogeth Kernow: omdowl kernewek ha hurlya. An sportys erel kevrennys orth Kernow yw rugbi (An Vorladron Gernewek yw an para posekka) ha mordardha. Sport an moyha gwrys ha'n moyha hedhadow y'n bys yw ponya. Pel droos yw an moyha meurgerys.\nLast edited on 4 Du 2021, at 12:32


Rol a hensi-horn yn Kernow - Wikipedia\nMappa a hensi-horn geyj savonek yn Kernow (yn Sowsnek).\nYma istori hir a hensi-horn y'n Dhuketh Gernow ow komprehendya an ynjynor kernowek Richard Trevithick a dhrehevas an kensa jynn-ethen hyns-horn yn 1802. Awos an diwysyansow balweyth ha mengleudhyans y'n gonteth, lower a hensi-tram ha hensi-horn, a dreus an tir a-dhyworth an ugheldiryow dhe'n arvordiryow, a devas, ygeri ha degea ynter an 18ves kansvledhen ha'n jydh hedhyw.\n1 Rol a hensi-horn yn Kernow\n1.1 Hensi-horn trethysi eus pywys gans Network Rail\n1.2 Hensi-horn gwara eus pywys gans Network Rail\n1.3 Hensi-horn ertach geyj savonek\n1.4 Hensi-horn ertach kledhrennow kul\n1.5 Hensi-horn geyj savonek deges\n1.6 Hensi-horn kledhrennow kul deges\nRol a hensi-horn yn Kernow[golegi | pennfenten]\nHensi-horn trethysi eus pywys gans Network Rail[golegi | pennfenten]\nAn rol ma a gomprehend an hensi-horn geyj savonek a gar trethysi hag eus pywys ha mentenys gans Network Rail.\nPenn-hyns-horn Kernow: Linen 75.25 mildir (121.1 km) hir a bon dres kres Kernow yntra gorsavow yn Pennsans hag Essa, ple'ma'n hyns-horn a bes dres an Pons Albert Riel a dreus an Dowr Tamar dhe Aberplymm, Loundres, Kembra, Alban ha Pow Sows North.\nLinen Baya Porthia: Linen 4.25 mildir (6.83 km) dhyworth Lannudhno dhe Borthia.\nLinen a'n Mor: Linen 12.25 mildir (19.71 km) dhyworth Truru dhe Aberfala.\nLinen Arvordiryow Atlantek: Linen 20.25 mildir (32.5 km) dhyworth Porth dhe Dewynblustri.\nLinen Nans Logh: Linen 8.75 mildir (14 km) dhyworth Lyskerrys dhe Logh.\nLinen Nans Tamar: Linen 15 mildir (24.1 km) dhyworth Aberplymm dhe Dhowrgonna.\nHensi-horn gwara eus pywys gans Network Rail[golegi | pennfenten]\nTren pri China tennys gans jynn klas 66 war an skorren Fowydh.\nAn rol ma a gomprehend an hensi-horn geyj savonek a gar gwara hag eus pywys ha mentenys gans Network Rail.\nNyns yw hi rol dhien.\nHyns-horn Lostwydhyel ha Fowydh: Linen 4.75 mildir (7.64 km) a gar trenow pri China a-dhyworth an pyttys yn arenebedh Sen Ostell. Gobrenys yw an linen gans an kompani Imerys. Yma kowsow a-dro dh'y eylygeri dhe drethysi y'n termyn a dheu.\nSkorren Dowr an Woon: ystynnans an Linen Nans Logh dhyworth Dibarthva Gomm dhe Weyth Lim dhe Dhowr an Woon a hol rann an Hyns-horn Lyskerrys ha Karn. Nyns eus gonisyow owth oberi war an linen ma dhe'n pols ma (mis Metheven 2016).\nHensi-horn ertach geyj savonek[golegi | pennfenten]\nHyns-horn Bosvena ha Reswynn: Hyns-horn 6.5 mildir (10.5 km) a jun a drev yn Bosvena gans an Penn-Hyns-horn Kernow dhe Fordh Bosvena ha gans Dibarthva Boskarn war an hen skorren dhe Bonsrys ha Lannwedhenek. Yma plott dhe eyldhrehevel an hyns-horn dhe Bonsrys.\nHyns-horn Hellys: Rann 1 mildir (1.6 km) an hen Hyns-horn Hellys eus ow pos gwithys.\nHensi-horn ertach kledhrennow kul[golegi | pennfenten]\nKrowji an Hyns-horn Ethen Lannstefan. Covertcoat yw an jynn.\nHyns-horn Ethen Lannstefan: Hyns-horn 1 tros-hys 11.5 meusva (597 mm) geyj a bon rag 2.5 mildir (4 km) ynter an drev yn Lannstefan ha Park Bargen Tir Melinnowydh. Drehevys veu an hyns-horn war weli-kledhrennow an hen Hyns-horn Kernow North hag yma plott dhe eylygeri an hyns-horn dhe Egloskeri.\nHyns-horn Ethen Nans Lappa: Hyns-horn 15 meusva (381 mm) a bon rag 1.5 mildir (2.4 km) dhe Hwel Est Rosen dhyworth Savla Benny. Drehevys veu an hyns-horn war weli-kledhrennow rann an Hyns-tram Treffry.\nHensi-horn geyj savonek deges[golegi | pennfenten]\nHyns-horn Kernow North: Linen 49 mildir (80 km) yntra Halwill yn Dewnens ha Lannwedhenek. Deges veu an hyns-horn yn 1967.\nHyns-horn Lannstefan ha Dewnens Soth: Ygerys yn 1892 ha deges veu ev yn 1962. Tamm a'n linen re beu gwithys avel an Hyns-horn Nans Plymm.\nKrow gwara koth an Hyns-horn Lykserrys ha Karn dhe Sen Kler. An krow ma re beu komprehendyes yn chi nowyth lemmyn.\nHyns-horn Lyskerrys ha Karn: Hyns-horn moon 11 mildir (17.7 km) a dhrias gwara a-dhyworth ha dhe an balyow yn arenebedh Bre Garn dhyworth Dowr an Woon yn Lyskerrys. Ev a wrug dibarthva war benn an Hyns-horn Lyskerrys ha Logh (Linen Nans Logh y'n jydh hedhyw). Deges veu an linen yn 1917.\nHyns-horn Truru ha Trewynblustri: Linen 24 mildir (38.62 km) yntra Truru ha Porth Tewynblustri. Deges veu an hyns-horn yn 1963.\nLinen Okehampton dhe Borth Bud: Hyns-horn a junyas Okehampton dhe Borth Bud gans dibarthvaow gans an Hyns-horn Karesk hag Aberplymm, an Hyns-horn Kernow North ha'n Hyns-horn Skav Diberth Dewnens North ha Kernow. Deges veu an hyns-horn yn 1966.\nHensi-horn kledhrennow kul deges[golegi | pennfenten]\nHyns-horn Bentewyn: Hyns-horn 2 tros-hys 6 meusva (762 mm) a garyas pri China dhe'n porth yn Bentewyn. Deges veu an linen yn 1918.\nTren war an Hyns-horn Bentewyn.\nHyns-horn Mengleudh Pennlegh: Hyns-horn 2 tros-hys (610 mm) a servyas an Mengleudh Pennlegh yn Lulynn. Deges yn 1973 avel onan a'n hensi-horn diwysyansek kledhrennow kul finek y'n Ruwvaneth Unys.\nHyns-horn Moon Kernow Est: Hyns-horn 3 tros-hys (1,067 mm) a garyas gwara rag balyow yn arenebedh balweyth Dowrgonna. Deges yn 1908. Rann an Linen Nans Tamar yw ev y'n jydh hedhyw.\nHyns-horn Resrudh ha Dowr an Chas: Hyns-horn 4 tros-hys (1,219.2 mm) a garyas gwara rag balyow yn arenebedh balweyth Pluwwenep. Deges yn 1915.\nDiwettha golegyans an folen ma a veu an 24 Kevardhu 2020, dhe 22:06.


Yeremia 39 (ABK) - Bible Society\nYeremia 39 ABK\n1Y'n nawves blydhen a Sedekia myghtern Yuda, y'n degves mis, y teuth Nebukadnessar myghtern Babylon hag oll y lu ha gul esedhva warnedhi; 2y'n unnegves blydhen a Sedekia, y'n peswora mis, yn nawves dydh an mis, aswa a veu terrys yn fos y'n sita. 3Ena oll pennsevigyon myghtern Babylon a dheuth a-ji, hag esedha y'n yet kres, hwath Nergal-sareser, Samgar-nebo, Sarsekim an Rabsaris, Nergal-sareser an Rabmag, hag oll an bennsevigyon arall a vyghtern Babylon. 4Ha pan y's gwelas Sedekia myghtern Yuda hag oll an soudoryon, i a fias, ha mos yn-mes a'n sita y'n nos, dre fordh lowarth an myghtern, der an yet ynter an dhiw fos; hag ev eth war-tu ha'n Araba. 5Mes lu an Kaldeanys a's pursiwyas, ha tremena dres Sedekia yn plenys Yeriko; ha pan y'n kemmersons, i a'n dros dhe Nebukadnessar myghtern Babylon, dhe Ribla, yn pow Hamath; hag ev a ros breus warnodho 6Ena myghtern Babylon a ladhas mebyon Sedekia a-rag y dhewlagas; ynwedh myghtern Babylon a ladhas oll pennsevigyon Yuda. 7Ena ev a dhallhas dewlagas Sedekia ha'y gelmi gans kadonyow, dh'y gemmeres dhe Babylon. 8An Kaldeanys a loskas chi an myghtern ha chiow an bobel gans tan, hag i a dorras fosow Yerusalem. 9Ena Nebuzaradan kapten an withysi a dhug yn divroedh dhe Babylon remenant an bobel o gesys y'n sita, ha'n re a gilfias dhodho, ha remenant an bobel re beu gesys. 10Mes Nebuzaradan kapten an withysi a asas boghosogyon an bobel, na's tevo travyth, yn pow Yuda, ha ri dhedha gwinlannow ha parkow y'n keth prys.\nYeremia, Livrys, a Berth Kov a Ebed-melek\n11Lemmyn Nebukadnessar myghtern Babylon a ros gorhemmynn a-dro dhe Yeremia dhe Nebuzaradan kapten an withysi, ow leverel, 12Kemmer ev ha'y dhyghtya yn ta, ha na wra dregynn dhodho; mes gwra ganso par dell wovynn orthis. 13Ytho Nebuzaradan kapten an withysi a dhannvonas, ha Nebushazban an Rabsaris,39:13 Ytho Nebuzaradan kapten an withysi a dhannvonas, ha Nebushazban an Rabsaris: Po amendyans Ytho Nebuzaradan kapten an withysi a dhannvonas Nebushazban an Rabsaris. Nergal-sareser an Rabmag, hag oll pennsevigyon myghtern Babylon, 14hag i a dhannvonas dhe gemmeres Yeremia yn-mes a glos an prison, ha'y ri yn charj Gedalia mab Ahikam mab Shafan dhe vos degys dhe dre. Ytho ev a drigas yn mysk y bobel.\n15Lemmyn ger an ARLOEDH a dheuth dhe Yeremia pan veu degeys yn klos an prison, ow leverel: 16Ke ha kewsel dhe Ebed-melek an Ethiopek, ow leverel, Yndellma y lever ARLOEDH an luyow, Duw Ysrael: Otta, my a dhre ow ger war an sita ma rag drog, a-der rag da, hag i a vydh kollenwys a-ragowgh y'n jydh na. 17Mes my a'th saw y'n jydh na, yn-medh an ARLOEDH, ha ny vydhydh res yn leuv an wer a berthydh own anedha. 18Rag my a'th teliver yn sur, ha ny goedhydh der an kledha, mes dha vewnans a vydh preydh dhis, drefenn ty dhe fydhya ynnov, yn-medh an ARLOEDH.


Compare Bible readings for Hosea 2 in the ABK and the ESV - Bible Society\n1Leverewgh dh'agas breder, ‘Ammi’,2:1 Ammi: Styr an hanow yw Ow fobel. ha dh'agas hwerydh, ‘Ruhama.’2:1 Ruhama: Styr an hanow yw Y kavas truedh.\nDislelder Ysrael: Kessydhyans ha Daspren\n2Kuhudhewgh agas mamm, kuhudhewgh:\nrag nyns yw hi ow gwreg,\nha nyns ov vy hy gour.\nKemmeres hi hy dijastita mes a'y golok,\nha'y avoutri dhiworth hy diwvronn,\n3ma na wrav vy hy destryppya noeth,\nha'y gorra kepar hag yn dydh hy genesigeth;\nmy a's gwrav avel gwylvos,\nha'y settya avel syghtir,\nha'y ladha gans syghes.\n4Ny gemmerav truedh a'y fleghes,\nrag fleghes avoutri yns i.\n5Aga mamm a wrug avoutri,\nhi neb a's omdhuk re oberis yn tivlas:\nrag hi a leveris, ‘My a hol ow haroryon,\nneb a re dhymm ow bara ha'm dowr,\now gwlan ha'm lin, ow oyl ha'm diwes.’\n6Rakhenna my a vynn keas dha2:6 dha: War-lergh an Septuagint ha'n Syriek hy. fordh gans spern;\nha'y degea gans fos,\nma na gaffo hy hynsyow.\n7Hi a wra poenya war-lergh hy haroryon\nmes ny yll drehedhes dhedha;\nhi a's hwila, mes\nny yll aga havoes.\nEna hi a lever, ‘My a vynn mos,\nha dehweles dhe'm kynsa gour;\ny feu gwell ragov ena es dell yw lemmyn.’\n8Ny wodhva hi,\ny feu my neb a ros dhedhi\nan ys, ha'n gwin, ha'n oyl,\nha kressya hy arghans,\nha'y owr a bareussons rag Baal.\n9Rakhenna my a dhaskemmer\now ys yn y brys,\nha'm gwin yn y seson,\nha kibya dhe-ves ow gwlan ha'm lin\ngansa may hwre hi kwetha hy noethedh.\n10Lemmyn my a wra diskudha hy meth\na-rag dewlagas hy haroryon,\nha nagonan ny's delirv dhiworth ow leuv.\n11My a worr diwedh dhe oll hy heudhder:\nhy dy'goelyow, hy loeryow nowydh, hy sabotys,\nhag oll hy dy'goelyow apoyntys.\n12My a wra difeythya hy gwinbrennyer ha'y figbrennyer,\nmay leveris anedha,\n‘Ow pewas yns i,\na rosons ow haroryon dhymm.’\nMy a's gwra goedhel,\nha bestes an gwel a's deber.\n13My a wra hy hessydhya rag dydhyow an Baalim,\nmay loskas ynkys dhedha,\nhag omafina gans hy bysowyer2:13 ynkys: Po sakrifisow; bysowyer: Po bysowyer-troen. ha'y gemmweyth,\nha mos war-lergh hy haroryon,\nmes hi a'm ankovas, yn-medh an ARLOEDH.\n14Ytho, awotta, my a wra hy dynya,\nha'y hembronk dhe'n difeyth,\nha my a gows yn hegar dhedhi.\n15My a re dhedhi hy gwinlannow alena,\nha nans Akor avel daras govenek.\nEna hi a wra kana2:15 kana: Po gorthybi. kepar hag yn dydhyow hy yowynkneth,\nkepar hag y'n jydh may teuthons yn-bann yn-mes a bow Ejyp.\n16Y'n jydh na, yn-medh an ARLOEDH, ty a'm gelow ‘Ow gour’, ha ny'm gelwydh byth moy ‘Ow Baal.’ 17My a gemmer henwyn an Baalim yn-mes a'y ganow, ha ny vydhons nevra kovhes orth aga henwyn. 18Y'n jydh na my a wra kevambos ragdha, gans bestes an gwel, gans ydhyn an ebron, ha pryves an dor. My a dhral an warak, an kledha ha'n gas dhiworth an tir, ha my a's gwrav dhe wrowedha yn saw. 19My a wra ambosa dhe'th temmedhi bys vynitha; my a wra ambosa dhe'th temmedhi yn ewnder ha gwirvreus, yn tregeredh hag yn truedh. 20My a wra ambos dhe'th temmedhi yn lenduri, hag ena ty a aswonn an ARLOEDH.\n21Y'n jydh na my a worthyp, yn-medh an ARLOEDH, my a worthyp dhe'n nevow, hag i a worthyp dhe'n nor.\n22Ha'n tir a worthyp dhe'n ys ha dhe'n gwin ha dhe'n oyl; hag i a worthyp dhe Yezreel.\n23My a wra hy flansa ragov y'n tir.\nMy a gemmer truedh a Lo-ruhama,\nha leverel dhe Lo-ammi ‘Ty yw Ow fobel’;2:23 Lo-ruhama: Styr an hanow yw Ny gavas truedh. Lo-ammi: Styr an hanow yw Nyns yw ow fobel.\nhag ev a lever, ‘Ty yw ow Duw.’


Dyffransow ynter amendyansow a "Repoblek" - Wikipedia\nDyffransow ynter amendyansow a "Repoblek"\nVersyon a-dhia 15:54, 13 Du 2020\nVersyon a-dhia 15:49, 13 Du 2020 (golegi)\nGourmas (keskows | kevrohow)\nVersyon a-dhia 15:54, 13 Du 2020 (golegi) (diswul)\n'''Repoblek''' (ynwedh poblegeth, po trawerin) yw furv [[governans]] heb myghtern, [[Myghternses|myghternsys]], po pennsevigeth heryus. Pennfentenn an repoblek yw Rom, dhe 509 K.Oe.K. wosa an werin Romanek dhe dhomhwel an ruvaneth Romanek. Hag i rydh, y selsons repoblek, governans mayth etholis an vurjysi kannasow dhe rewlya a-barth dhedha.\n[[Restren:Forum romanum 6k (5760x2097).jpg|skeusennik|Omguntellva Romanek]]\nY teu an sovranedh kenedhlek diworth awtorita an governans, a-der emperour po myghtern. Y teu an ger repoblek diworth geryow an yeth Latinek ''res publica'', an pyth a styr "tra boblek". An geryow na yw ynwedh pennfentenn an term ''trawerin''. Rag ensampel, yth yw repoblek an [[Statys Unys]] hag [[Eynda]] keffrys, mes repoblek yw henwys ynwedh [[Korea Gledh]] ha [[Kuba]]. Byttegyns, nyns yw An [[Ruwvaneth Unys|Ruvaneth Unys]] ha [[Kanada]] repoblegi, drefenn bos dhedha myghtern (MyghternesRuvanes Elizabeth[[Elisabeth II|Elisabeth 2ª]] dhe'n dhiw).\nHanow kenedhlow gans ruw po neb eghenn arall a vyghtern keffrys hag etholansow rydh yw myghterneth korf-laghel, a-der repoblek. Yth yw myghterneth korf-laghel haval orth repoblek drefenn bos amendys an korf-lagha dhe witha an nerth yn-mes a dhrehedhyans an myghtern, ha dhe selya fondyansow a omdhesedh orth krysieth repoblegieth (ynwedh trawerinieth). Yssynsys ynna yw an Ruvaneth Unys ha Gwlaskordhow erell a Les an Gemmyn, an [[Iseldiryow]], [[Pow Tay]], kenedhlow Skandinavek hag erell. An pyth yw dyffrans yn repoblek yw y hwrer ha gweythresa an lagha heb awtorita riel.


Oberow 22 (ABK) - Bible Society\nOberow 22 ABK\n1‘Breder ha tasow, goslowewgh orth ow defens a wrav lemmyn dhywgh.’\n2Pan glewsons ev dhe gewsel orta yn Ebrow, i eth ha bos hwath kosella. Ena ev a leveris:\n3‘Yedhow ov vy, genys yn Tarsus yn Silisia, mes meythrys y'n sita ma, dyskys orth treys Gamaliel, straght herwydh lagha agan tasow, diwysyk rag Duw kepar ha hwi oll hedhyw. 4My a helghyas an Fordh ma bys y'n mernans, ow kelmi ha gwer ha benynes hag orth aga gorra yn prison, 5dell yll an arghoferyas hag oll konsel an henavogyon dustunia a-dro dhymm. Dhiworta my a dhegemmeras ynwedh lytherow dhe'n vreder yn Damaskus, ha mos di rag kelmi an re esa ena ha'ga dri omma dhe Yerusalem, may fens kessydhys.\n6‘Lemmyn dell hwarva, ha my y'm hyns ow tos nes dhe Damaskus a-dro dhe hanter-dydh, a-dhesempis mes a nev golow meur a splannas y'm kyrghynn, 7ha my a goedhas dhe'n dor, ha klewes lev ow leverel dhymm, “Sowl, Sowl, prag y'm persekutydh?” 8Ha my a worthybis, “Piw osta, Arloedh?” Hag yn-medh ev dhymm, “Yesu a Nazareth ov vy, neb a bersekutydh.” 9Lemmyn an re esa genev a welas devri an golow, mes ny glewsons an lev anodho ev neb esa ow kewsel orthiv. 10Hag yn-medhav, “Pandr'a goedh dhymm y wul, Arloedh?” Ha'n Arloedh a leveris dhymm, “Sav yn-bann, ke yn Damaskus, hag ena y fydh leverys dhis a-dro dhe oll an taklow re beu ordenys dhis dhe wul.” 11A-ban na yllis vy gweles drefenn splannder an golow na, my eth yn Damaskus, ledys er an leuv gans an re esa genev.\n12‘Hag unn Ananias neb o gour kryjyk herwydh an lagha ha gerys-da gans oll an Yedhewon esa trigys ena, 13a dheuth dhymm, hag ow sevel rybov ev a leveris dhymm, “Broder Sowl, mir war-vann.” Hag y'n eur na my a viras war-vann orto. 14Hag yn-medh ev, “Duw agan tasow re'th tewisas seulabrys rag aswonn y vodh ha gweles an Gwiryon ha klewes lev yn-mes a'y anow, 15rag ty a vydh dustunier ragdho, dhe dus oll, a-dro dhe'n taklow re welsys ha klewes. 16Lemmyn, prag y hokydh? Sav yn-bann, bydh besydhys ha golgh dhe-ves dha beghosow, ow kelwel war y hanow.”\nPowl Dannvenys dhe'n Jentilys\n17‘Dell hwarva, wosa my dhe dhehweles dhe Yerusalem ha pan esen ow pysi y'n tempel, my a goedhas yn transyek, 18ha my a'n gwelas ow leverel dhymm, “Fisten, ha ke yn-mes a Yerusalem yn skon, drefenn na wrons i degemmeres dha dhustuni a-dro dhymm.” 19Hag yn-medhav, “Arloedh, i a woer ow bos ow prisonya hag ow kweskel yn pub synaga an re a grysis ynnos. 20Ha pan veu skoellys goes dha dhustunier Stefan, yth esen evy ow sevel yn ogas owth assentya hag ow kwitha dillas an re esa orth y ladha.” 21Ena ev a leveris dhymm, “Ke, rag my a wra dha dhannvon a-bell dhe'n Jentilys.” ’\nPowl ha'n Tribun Romanek\n22Bys y'n ger ma i a woslowas orto, mes ena i a dhrehevis aga levow, ow leverel, ‘Dhe-ves gans den a'n par ma a'n nor; ny dhelledh ev dhe vewa.’ 23Hag i ow karma hag ow tewlel aga mantelli dhe-ves hag ow tewlel doust y'n ayr, 24an tribun a worhemmynnis may fe hembrenkys y'n kastell, hag ev a erghis may fe apposys dre skorjya, rag dysmygi yn tien an reson i dhe garma orto y'n for' ma. 25Mes pan y'n tennsens a-hys rag an skorjys, Powl a leveris dhe'n penn-kangour esa ow sevel yn ogas, ‘Yw lafyl ragos dhe skorjya burjes romanek nag yw dampnys?’ 26Pan glewas henna an penn-kangour eth dhe'n tribun ha leverel, ‘Pandr'a vynnydh dhe wul? Rag an gour ma yw burjes romanek.’ 27An tribun a dheuth dhe Powl ha leverel dhodho, ‘Lavar dhymm, osta burjes romanek?’ Hag yn-medh ev, ‘Ov.’ 28An tribun a worthybis, ‘My a gavas an sitysanses a bris meur.’ Ytho Powl a leveris, ‘Mes yn tevri, genys veuv yndella.’ 29Rakhenna an re neb o parys dh'y apposya a omdennas anodho a-dhistowgh; hag ynwedh an tribun a'n jeva own pan wodhva y vos Roman hag y'n kolmsa.\nPowl a-rag an Konsel\n30Ternos, ow mynnes godhvos yn sertan prag yth o Powl kuhudhys gans an Yedhewon, ev a'n livras hag ev a worhemmynnis dhe'n bennoferysi hag oll an konsel dos war-barth, ha pan dhrosa Powl yn-nans ev a'n gorras a-ragdha.


A-dro dhe'n awtour\nOw hanow yw Simon Ager. Trigys ov yn Bangor yn Kembra ha my a dhendyl ow bewnans dre an wiasva ma. My a dheu dhyworth Lancashire yn north-west Pow Sows, ha trigys re beuv yn Pow Frynk, Taiwan ha Japan.\nAn tavosow re'm dynyas hedra vo kov dhymm anedhans, ha my re studhyas lies anedhans. Ow mammyeth yw Sowsnek, ha my a yll kewsel Mandarinek, Frynkek, Kembrek, Wordhenek, Godhalek, Manowek, Almaynek, Spaynek, ha Japonek, moy po le. Y'm beus godhvos selyek ynwedh a Taiwanek, Kantonesek, Esperanto, Italek, Portyngalek, Chekek, Russek, Bretonek, Iseldiryek, ha BSL.\nMoy manylyon a'm anethow dyski tavosow.\nWosa'n tavosow yth yw an ilow ow passyon chif vy - my a gan yn lies keur ha bagas aral, komposya kanow, seni daffarow ha dos yn fenowgh dhe wolyow ilow. Yth yw da genev an redya ha juggling ynwedh\nHa my ow kewsel, y'n kas yma hwans dhis dh'y wodhvos, leveryans ow hanow teylu, Ager, yw /'eɪgə/. Dell hevel y teu ev dhyworth an hanow sowsnek koth Ēadgār.\nTy a yll skoodhya Omniglot yn unn wul rians dre PayPal:\nCornish version by John Sheridan, with amendments by Philip Newton. The spelling is SWF (Standard Written Form).